Otsin uut kodu väikesele kanaperele\nPealkiri: Otsin uut kodu väikesele kanaperele 25.03.14 19:39\nEdit: hetkel kaks tõsist huvilist olemas, panen teema korraks ootele.\nViimati muutis seda meeri (26.03.14 21:42). Kokku muudetud 1 kord\nPealkiri: Re: Otsin uut kodu väikesele kanaperele 26.03.14 0:36\nmis kanade hinnaks tuleks\nPealkiri: Re: Otsin uut kodu väikesele kanaperele 26.03.14 1:33\nHetkel ei ole hind omaette eesmärk, vaid soovin leida kanaperele kena kodu. Nahkapanemiseks niisama ära ei anna, siis võiksin seda samahästi ise ka teha\nÜtlen veel, et hetkel kolm huvilist kirjutanud, aga kindlat vastust veel ei ole.\nPealkiri: Re: Otsin uut kodu väikesele kanaperele 26.03.14 1:50\nVt et te elate viljandimaal. Meie pere elab aga Raplamaal. Meil on laut kus momentil elutsevad 7 pruuni kana üks suur kukk, kaks mini kana ja mini kukk, kaks braama kana ja üks braama kukk, kaks siga ja jooksupardi paar. Kasvamas on 6 tibu ja uued munad on inkus. Söödaks saavad naad teri ,viljasorteerimis jäätmeid ja saavad vabalt õues ringi jalutada. Oleks väga huvitatud ainult kanadest kuna mu oma kukk on suht nooreke ja teeb väga tublit tööd kaitseb kanasi ja laseb neil alati esimesena süüa.\nPealkiri: Re: Otsin uut kodu väikesele kanaperele 23.04.14 5:58\nKas kanapere veel saadaval.\nPealkiri: Re: Otsin uut kodu väikesele kanaperele 23.04.14 8:51\nNatuke segaduses, et kus see kanapere siis ikkagi asub?\nAsukoht : piibe\nPealkiri: Re: Otsin uut kodu väikesele kanaperele 21.09.14 6:02\nKui kanapere veel saadaval võtaksin hea meelega oma kanade juurde kellel hea kanala ka talvel elamiseks .Tulen ise järgi igal ajal.Mitu kana ,ja kas ikka terved.Hõike head.\nPealkiri: Re: Otsin uut kodu väikesele kanaperele 22.09.14 7:11\nNo see on märtsikuu kuulutus, tõenäoliselt on nad ammu uues kodus.\nPealkiri: Re: Otsin uut kodu väikesele kanaperele 25.09.14 3:00\nTere Noo siis läks ikka hästi küll, piinlik kohe vist Aga siiski kui kellelgi on üle pakkuge ikka võtan kanu aga kukega peab mõtlema igat kukke oma kanakarja sisse lasta ei taha.\nPealkiri: Re: Otsin uut kodu väikesele kanaperele 25.09.14 3:17\nPiinlik on see kui pole teada antud et tehing tehtud või kuulutus kustutatud ?\nRegistration date : 30/09/2014\nPealkiri: Re: Otsin uut kodu väikesele kanaperele 02.10.14 4:00\nMeil on ära anda 3 usinat munejat. Juba teist aastat võtame suveks mõne rääbaka kana ja poputame hea-paremaga üles. Sel korral sattusid kohe eriti tublid tädid. Kanalat ja lauta meil ei ole. Enne suurte külmade tulekut tahaks kanadele uue kodu leida.\nPealkiri: Re: Otsin uut kodu väikesele kanaperele 03.10.14 23:24\nKirjuta palun uus omaette kuulutus oled paremini leitav.\nPealkiri: Re: Otsin uut kodu väikesele kanaperele


JoikNahka uuendav AHA näovesi - Tallinn Design House\nAvaleht / Pood / Nahka uuendav AHA näovesi\nJOIK nahka uuendav AHA näovesi 100ml Nahka uuendav, kergelt kooriva toimega AHA näovesi on piisavalt õrn igapäevaseks kasutamiseks. Näovees sisalduvad mustikatest, suhkruroost, vahtrast, apelsinidest ja sidrunitest pärinevad AHA ehk alfa-hüdroksühapped (glükoolhape, piimhape, õunhape, viinhape ja sidrunhape) eemaldavad õrnalt kuid tõhusalt surnud naharakud, aitavad kaasa naharakkude uuenemisele, niisutavad ja kirgastavad nahka, teevad selle siledamaks ning annavad tervisliku jume. Aasristiku ja astelpaju ekstraktid omavad vananemisvastast toimet, parandavad naha võimet toota kollageeni ning aitavad säilitada naha nooruslikkust ja vitaalsust. Mahetoodetud rukkilillevesi rahustab ja muudab naha klaarimaks. Serenoa-palmi ja kadakamarja ekstraktid on põletikuvastase toimega ning aitavad vähendada pooride nähtavust. Niiskust siduvad taimsed suhkrud niisutavad ning loovad nahale kaitsekihi niiskuskao vastu. Sobib kasutamiseks kõikidele nahatüüpidele, sh. probleemsele ning vananemisilmingutega nahale. AHA näotooniku kerge rukkilillearoom pärineb mahetoodetud rukkililleveelt. Mõõdud: 100ml (180€/1L)\nNahka uuendav AHA näovesi kogus


SRC Zoom8 MM-i eelviimane päev: Keith Luur kolmas ja Jakob Haud neljas | Eesti Jahtklubide Liit\nSRC Zoom8 MM-i eelviimane päev: Keith Luur kolmas ja Jakob Haud neljas\nKeith Luur. Foto autor: Egon Ligi\nSaaremaal Roomassaares peetava SRC Zoom8 klassi MM-i viimasele võistluspäevale läheb Keith Luur (Pärnu Jahtklubi) vastu kolmandalt ning Jakob Haud (Rein Ottosoni Purjespordikool) neljandalt kohalt. Tüdrukute arvestuses on hetkeseisuga eestlastest parimaks tõusnud Helen Pais (Kalev Jahtklubi), kes asub 15. kohal.\nSRC Zoom8 MM-i kolmandal ja ühtlasi eelviimasel võistluspäeval peeti nõrgenevas tuules täna kolm võistlussõitu, kokku on kolme päeva jooksul sõidetud 9 sõitu. Eesti poisid püsivad jätkuvalt esikolmiku piirimail, kuid on vahetanud omavahel kohad. Kui veel eileõhtuse seisuga oli pronksipretendendiks mullune MM-i pronksmedalist ja 2014. aasta Euroopa meister Jakob Haud ning neljandal kohal mullune Euroopa meister Keith Luur, siis tänaõhtuse seisuga on poisid omavahel kohad vahetanud. Luur läheb seega viimasele võistluspäevale vastu kolmandalt ning Haud neljandalt kohalt. Mõlemal poisil on võistluste peale kirjas ka ühe sõidu võit.\nLiidripositsioonil püsib Ilari Muhonen Soomest 26 punktiga, teisel kohal Christoffer Sörlie Norrast 33 punktiga. Kolmandal kohal asuval Keith Luuril on praegu 39 punkti ning neljandal kohal oleval Jakob Haudil 46 punkti.\nTüdrukute arvestuse on maailmameistri kursil Cecilia Dahlberg Soomest 25 punktiga. Tüdrukutest on parim eestlane Helen Pais 15. kohal 116 punktiga, kohe tema järel Mari-Ann Raud (Tallinna Jahtklubi) 119 punktiga. Mullusel MM-il hõbemedali võitnud Marie Pihlas (Saaremaa Merispordi Selts) asub 24. kohal 181 punktiga.\nLõplik paremusjärjestus selgub homme, kui plaanis on veel kolm võistlussõitu. Sõidud algavad kell 11.00. Kõik huvilised on teretulnud võistlustele kaasa elama. Sõite saab jälgida Roomassaare sadamast või Kuressaare kesklinnas Pritsumaja ümbruses, kus suurel ekraanil kajastatakse jooksvalt sõitude kulgu ja tulemusi. MM-i saab vaadata ka internetis http://webcam.tt.ee/zoom8/, kus otsepildi nii sadamast kui ka merelt toovad huvilisteni neli veebikaamerat, ning http://www.sportrec.eu/?page_id=1345, kus on GPS-positsioneerimisseadmete abil reaalajas jälgitav iga paadi asukoht ja positsioon võistluse jooksul. Homseid finaalsõite on otseülekandes võimalik vaadata ka aadressil http://sport.postimees.ee/v2/3788825/postimehe-otsepilt-zoom8-mmi-viimane-voistluspaeev\nKuressaare lähistel Roomassaares toimuvatest SRC Zoom8 klassi maailmameistrivõistlustest võtab osa 120 purjetajat mitmelt kontinendilt, Eesti noorsportlasi on kokku 32. See on esimene kord Eesti ajaloos, kui mõne spordiala maailmameister kroonitakse Saaremaal. SRC Zoom8 MM-i korraldab Saaremaa Merispordi Selts koostöös Zoom8 rahvusvahelise klassiliidu ja Eesti Jahtklubide Liiduga.\nFotogalerii: https://goo.gl/ZksNNt. Fotograaf: Egon Ligi\nVõistluste koduleht: www.zoom8.ee<http://www.zoom8.ee>\nAvaldatud: 05.august kell 08:30


Plasto jagab 5 praktilist nõuannet, kuidas tellida õiged aknad - Sisustusweb.ee\nAknad peavad taluma suvel tugevat tuult ja vihma ning talvel lund ja jääd. Aastate jooksul ei tohi muutlik ilm raskendada akende kasutamist ega muuta omadusi. Alati ei ole vajalik terve akna asendamine – alustada võib akna ümbruse lisasoojustamisega (nt klaaspaketi vahetus) või akende reguleerimisega, ka nii saab parandada energia kadu läbi akende.\nKui Teie olemasolevad aknad on vanad ja probleemsed (aknad ei avane, läbi akende puhub tuul, aknalengid/raamid on veekahjustustega), siis peaks kaaluma oma akende vahetamist. Probleemsed aknad võivad viia suuremate probleemideni – talvel puhub lund tuppa, vesi on hakanud jooksma seina sisse – resultaadiks kahjustada saanud seinakonstruktsioonid.\nEsimesi samme uute akende soetamiseks tasub alustada, tehes kindlaks oma vajadused, disain, eelarve ja aknafunktsioonid. Akna ostmisega kaasneb suur vastutus, mis tähendab, et iga vale otsus või liigne kokkuhoiu meede mõjutab oluliselt lõpptulemust.\n1. AKNA MATERJAL\nRaami materjal - vahest kõige põhimõttelisem valik tuleb teha aknaraami materjali vahel. Kas puit või PVC? Üks müüt, mida ikka ja jälle kummutada tuleb, on arvamus, et puitraamiga aken peab plastikuga võrreldes paremini sooja. Tegelikult mitte ja sellel on väga lihtne põhjus – raam moodustab akna pinnast üksnes 10–12%. Seega on raami roll soojuse pidamisel suhteliselt tagasihoidlik. Akna pinnast on suurem osa kaetud siiski klaasiga ja see on soojapidavuse osas kriitilise tähtsusega. Raami valikul mängib kindlasti tähtsat rolli hoone tüüp, ehk kas tegemist on kortermaja või individuaalelamuga. Ja loomulikult ka hind, sest puitraamid on üldjuhul PVC-st kallimad.\nProfiilisüsteemid - Plasto kasutab peamiselt kahte profiilisüsteemi Kömmerling 76AD ja Kömmerling 88+. Kömmerling 76AD on uus kuluefektiivne profiilisüsteem, millega saavutatakse esmaklassiline akna soojapidavuse koefitsent kuni 0,9 W/m2k, ilma suurema hinnatõusuta. Kömmerling 76-e kitsam lengi ja raami suhe jätab rohkem ruumi klaaspaketile, parandades akna valguse läbilaskevõimet ja fassaadi väljanägemist. Loe lähemalt siit.\n2. AKENDE TÜÜBID\nSaksa tüüpi aknad - ligi 90% kogu Euroopa turust kasutab just Saksa tüüpi aknaid. Pöörd/kald-, pöörd-, kald- ja alt avanevate akende kasutamine aastakümnete jooksul Saksamaal ja paljudes teistes riikides, on märk akende vastupidavusest ja usaldusväärsusest. Saksa tüüpi akna avamisfunktsioonid toimuvad enamasti sissepoole, hõlbustades nende pesemist. Pöörd-kald asendisse avatavatel akendel ja ustel on lisaks mikrotuulutusasend. Loe lähemalt siit.\nSkandinaavia tüüpi avanevad aknad - juba kaks aastat on võimalik meie käest tellida ka ümber oma telje pöörlevaid top-swing aknaid ja vanu puitaknaid meenutavaid “Dannebrog” aknaid. Arvestada tuleb, et seda tüüpi aknad on võrreldes Saksa tüüpi akendega 3-5 korda kallimad. Loe lähemalt siit.\nTop-Swing tüüpi aknad Allikas: www.plasto.ee\nTaani ("Dannebrog") tüüpi aknad Allikas: www.plasto.ee\n3. SOBIVAD KLAASID\nVõimalus on valida paljude erinevate klaasitüüpide vahel. Olulist rolli tootevalikul mängivad klaaspaketi rakendus ja asukoht.\nKui puitakende puhul kasutati veel kümme aastat tagasi ühekordseid klaase, siis tänasel päeval kohtab ühekordseid klaase harva. Ühekordsed klaasid on asendatud kahe- või kolmekordsete klaaspakettidega, mis soojapidavuse tõstmiseks sisaldavad argoongaasi klaaspakettide vahel ja selektiivkihti klaaspaketi sisekülgedel.\nOluline roll klaaspakettide valikul on veel mürapidavusel ja turvalisusel. Tihti arvatakse ekslikult, et parem mürapidavus saavutatakse kahekordse klaaspaketi vahetamisega kolmekordse vastu. Väikene muutus tõesti on, kuid parema mürapidavuse saavutamiseks tasub eelkõige valida paksemad klaasid. Loe lähemalt siit.\nSama oluline kui kvaliteetsed aknad, on ka akende paigaldamine - ka kõige soojapidavama akna omadused on võimalik ära nullida, kui paigaldus ei ole tehtud reegleid järgides.\nAknaid ja uksi paigaldatakse klambritega või läbi lengi kruvidega. Kui objekt võimaldab, siis esimene soovitus on paigaldada kõik tooted alati läbi lengi. Kruvidega kinnitatud toode on kindlalt fikseeritud ja konstruktsooni kõikumised mõjutavad akna omadusi vähem. Kui aken paigaldatakse klambritega on oluline jälgida, et klambrite kogus ja vahemaad vastaksid tootja poolt ettekirjutatule. Alusprofiil tuleb samuti klambritega paigaldada. Loe lähemalt siit.\nViimistlus - kui aknad ja aknalaud on paigaldatud, siis ootab ees siseviimistlus. Siseviimistluse tegemiseks on hulk erinevaid võimalusi. Kõige levinum ja aknafirmade poolt enim praktiseeritud versiooni kohaselt viimistletakse põsed kipsiga, pahteldatakse ja värvitakse valgeks. Tegu on ainult ühe versiooniga. Sanitaarruumide aknapõsed plaaditakse. Puitmajades kasutatakse puitliiste/kilpe. Võimalusi on tõesti palju erinevaid.\nÜhe võimaluse plastikaknaid viimistleda leiate altpool toodud videost.\n5. AKENDE OSTMINE JA AKNAFIRMA VALIMINE\nKui eeltöö on tehtud ja otsus akende ning uste tüübi/avanemiste ja omaduste kohta tehtud, siis on õige aeg alustada olemasolevate avade mõõtmisega. Kokkuvõtliku juhendi, kuidas aknaid mõõta, leiate siit:\nHilisem hooldus - juba akent valides tasub silmas pidada sedagi, millist hooldust aknad hiljem vajavad. Akendelt tolmu ja mustuse võtmine on elementaarne, aga enne suure pakase tulekut tuleks kontrollida ka tihendite puhtust ning määrida tihendeid silikoonmäärde või spetsiaalse tihendihoolduspulgaga. Hooldust vajavad ka sulused, neid tuleks vähemasti kord aastas puhastada, õlitada ja vajadusel reguleerida. Puhast ja hooldatud akent on ka talvel hõlbus kasutada. Loe lähemalt siit.\nTelli juba kohe uued aknad ja/või uksed Plasto e-poest või külasta esindusi.\nPlasto aken aknad plastikaknad uksed\nPole tähtsust, kas tegu on plast- või puitaknaga, pidevat jälgimist ja hoolt vajab see ikka.\nMida peaks akendega enne talve tulekut tegema? Mida peaks teadma kummitihendite hooldusest?\nKas regulaarse aknahooldusega saab igaüks ise hakkama või ...\nKuidas mahutada Plasto aknad Jõuluvana kinkekotti!!?\nOlete mõelnud, et käesoleva aasta jõulukink võiks olla tõeline investeering, mida jaguks aastateks. Kas Teie või Teie lähedaste kodu vajaks uusi ja kvaliteetseid aknaid või uksi? Vaata milline kingitus kestab!


Kuma uudiste ajaveeb: mai 2003\nPaide vallavalitsus jätkab senistes ruumides\nPaide vallavolikogu otsustas Sargvere mõisa osaliselt välja rentida ja jätta vallavalitsuse senistesse ruumidesse Paide linnas Veski tänaval.\nAbivallavanem Veljo Tammiku sõnul olid rahvaasemikud üksmeelselt kolimise vastu, samas oli üle poole volinikest rendile andmise poolt. Peamiselt mõjutas volinike otsust vallaelanikelt saadud tagasiside. Tammiku selgitusel on enamus vallarahvast kolimise vastu ning see sai asja otsustamisel ka määravaks.\nAbivallavanem lisas, et vallavalitsus kuulutab avatuks eelläbirääkimistega rendikonkursi, kuid arvestades Paide linnas, Mäos ja mujal lähiümbruses olevat vabade rendipindade rohkust on Sargvere mõisa rentniku leidmine vähetõenäoline. Kui konkurss ebaõnnestub, siis võtab volikogu asja uuesti arutlusele sügisel.\nTüri nimeline viin kogub Ameerika Ühendriikides üha suuremat populaarsust\nOnistari toodetav Türi viin võidab Ameerika Ühendriikides järjest suuremat populaarsust, kirjutab Eesti Päevaleht.\nAlates eelmise aasta augustist on Türi Viina toodetud ja eksporditud 710 000 liitrit, mis ületab kordades esialgu kokku lepitud kogused. Uueks aastaks prognoositakse selle läbimüügiks juba üle miljoni liitri.\nEksklusiivsusele pretendeeriva Türi viina jaehind on USA-s müüdava tavaviina omast üle seitsme korra kallim, 35 dollarit.\nHiljuti jõudis Türi viina 50-milliliitrine pudel ka Ameerika lennufirmade pardakaubandusse. Üle riigi tuntuks ja kõikjale müügile peaks viin jõudma sügisel.\nTüri viina reklaami ja müüki teostab USA-s maailma suurim alkoholikäitleja Bacardi Martini Group, kellel on väga suur müügivõrk. Türi viin moodustab Onistari ekspordist umbes 50 protsenti. Ülejäänud eksport läheb Leedu ja Läti hulgifirmadele. Kokku annab eksport Onistari toodangust praegu umbes kolm neljandikku.\nPostitas Meelis Välimäe, kell 10:39\nKohus karistas Lehtse vallas metsa varastanud meest kuuekuulise vanglakaristusega\nKeskkonnainspektsiooni teatel jõustus Järva Maakohtu otsus, millega tunnistati 61aastane Enn Vahur süüdi ebaseaduslikus raies ja varguses.\nInspektsiooni pressiesindaja Ann Maripuu teatel mõistis kohus Enn Vahurile karistuseks kuus kuud vangistust ning suurendas seda ärakandmata karistuse võrra, kokku peab süüdimõistetu vanglatrellide taga veetma ligi kolm aastat ja kaheksa kuud.\nSüüdistuse kohaselt raius ja varastas Enn Vahur möödunud aasta kevadel Lehtse vallas Mäetaguse maaüksuselt 10 tihumeetrit ja Raudla külas Järveveski maaüksuselt veidi alla kümne tihumeetri puitu.\nTüri Muusikakooli kasvandikud sõidavad Muhumaale kontsertreisile\nTüri Muusikakooli esindus sõidab neljapäeval kontsertreisile Muhu saarele, kus türilasi võtab vastu Muhu põhikool. Kokku antakse kahel päeval kaks kontserti ja kaasa viiakse peaaegu kõik kooli ansamblid ja orkestrid.\nMuusikakooli direktori Silja Aaviku teatel sõidavad Muhumaale 3 klaveri- ja 2 flöödiansamblit, klarneti- ja saksofoniansambel, akordionistide ansambel, keelpillitrio, rahvamuusikaorkester ja puhkpilliansambel TÜMPA. Kogu delegatsioon koosneb 49 inimesest ja õpilasi on neist 35.\nKontserdid toimuvad Muhu põhikooli saalis ning ühel neist osaleb ka kohaliku kooli rahvamuusikaorkester.\nAlbu vallas algavad sügisel kooliteed alustavate laste kevadpäevad\nValla sotsiaaltöötaja Maret Alevi sõnul tutvuvad lapsed koolide ja õpetajatega ning lastevanematele antakse teavet, milliseid asju on vaja lastel sügisel kooli kaasa võtta, lisaks tehakse lastele ka väike teadmiste test. Neljapäeval korraldatakse lastele ja nende vanematele Valgehobusemäel matkapäev ning reedel on ühine spordipäev.\nAlevi sõnul toimub laste kevadpäevade lõpetamine eeloleval pühapäeval koos lastekaitsepäeva tähistamisega. Pühapäeval annab vallavanem lastele ka tunnistuse, et laps on edukalt kevadpäevadel osalenud.\nKokku osaleb sel aastal Albu valla laste kevadpäevadel 11 sügisel kooliteed alustavat last.\nKoigis joomakaaslase mõrvas süüdistatavat meest ähvardab eluaegne vanglakaristus\nJärva politseiprefektuur esitas täna joomakaaslase tapmises kahtlustatavale 32aastasele Aivole süüdistuse piinaval või julmal viisil sooritatud mõrvas.\nPolitsei pressiesindaja Jan Aasma sõnul viibib süüdistuse saanud mees vahi all ning uurija taotleb kohtult luba mehe süüdistatavana vahi all hoidmise jätkamiseks.\nSüüdistuse kohaselt peksis Koigi elanik, 32aastane Aivo, 11. mai õhtul ühise viinavõtmise käigus tekkinud tülis surnuks 26aastase Andruse.\nTapetu leiti Koigi külas ühest korterist möödunud nädala teisipäeva õhtul ja kahtlusaluse võttis politsei kinni juba järgmise päeva hommikul.\nSüüdimõistmisel ähvardab politseile oma süüd tunnistanud Aivot kaheksa- kuni kahekümneaastane või eluaegne vangistus.\nLahemaa metsarüüstamise eest ähvardab Paide noormeest viieaastane vanglakaristus\nEsialgu kahtlusalusena eeluurimise all olnud looduskaitse alal lagedaks raiutud metsa omaniku paidelase Margo Klementa asemel läheb kohtu alla hoopis 20aastane paidelane Keijo Kaun ja Klementa pääseb kriminaalsüüdistusest. Lahemaa rahvuspargis rohkem kui miljoni krooni eest metsa maha raiuda lasknud Margo Klementa ainsaks karistuseks jääb 4800-kroonine rahatrahv, mille keskkonnainspektorid talle määrata suutsid.\nLahemaal Kotka külas maad ostnud ning seal mullu kevadel skandaalide saatel metsa maha võtma hakanud Klementa ei saa kriminaalsüüdistust, sest asja uurinud keskkriminaalpolitsei ei leidnud selleks tõendeid, kirjutab Postimees. Süüdistust ei tule sellest hoolimata, et mullu juulis algatati Klementa tegevuse suhtes kriminaalasi, mis käsitleb ebaseaduslikku metsaraiet ning seda, et puid võeti maha seaduse kaitse all olevas rahvuspargis. Politseiameti teatel müüs Klementa Kaunale õiguse oma maa peal metsa raiuda. Tehing kinnitati lepinguga ning seepärast ei istugi peagi kohtupinki mitte maaomanik, vaid see, kes metsaraiumise tellis.\nKriminaalasjadest pääsenud Klementa on keskkonnakaitsjate arvutuste järgi põhjustanud rohkem kui kahe miljoni krooni suuruse kahju.\nÜle kolmesaja Järvamaa kooliõpilase istutas projekti "Hoia Metsa" raames 13 000 puuistikut\nKabala vallas Tagametsa Skaudilaagris toimub kolmapäeval noorte keskkonnaalase projekti "Hoia metsa" lõpetamine. Keskkonnapäeval ja lõputseremoonial osalevad Järvamaa üheteistkümne kooli 4.-5.klasside õpilased, neid juhendanud õpetajad, metsaomanikud ja keskkonnateenistuse spetsialistid.\nNoortekeskuse juhi Eve Siilaku sõnul õpivad lapsed spetsialistide juhendamisel 12-s töörühmas, mille alateemad on jahindus, looduskaitse, inimene ja metsloom, mets, veekaitse, loodusajakirjandus,\nja mängud looduses. Skaudid tutvustavad oma tegevust metsas ja esmaabivõtteid õpetavad Eesti Punase Risti esindajad.\nProjekti "Hoia Metsa" raames korraldati aprilli- ja maikuu jooksul koolides erinevaid teemakohaseid ettevõtmisi. Tarbjal kirjutasid lapsed luuletusi teemal "Metsa hääled", õpilased tegid väikesi uurimustöid lindude ja putukate elust, Kabalas ja Türi Gümnaasiumis vaatasid lapsed õppefilmi "Põlismets", tutvuti pisikeste metsaelanikega teatmeteoste abil ja mängiti keskkonnamänge. Paide Gümnaasiumis oli "Lemmiklooma päev", loeti luulet ja muinasjutte, lauldi loodusteemalisi laule, vesteldi teemal "Lülijalgsed eesti lastekirjanduses". Kodutööna valmis koolidel näitusematerjal teemal "Pisikesed metsaelanikud".\nProjekti käigus istutasid 300 õpilast ühtekokku 13 000 taime enam kui viiehektarilisel metsaalal. Lisaks paigaldati 20 pesakasti.\nTüri muuseumidemajas alustab tööd turismiinfopunkt\nTüri muuseumidemajas alustab juunikuus tööd turismiinfopunkt, seda juhul kui linnavolikogu neljapäevasel istungil infopunkti loomise heaks kiidab.\nPlaanikohaselt hakkab Türi muuseumidemajas asuv infopunkt jagama teavet linnas asuvatest erinevatest vaatamisväärsustest ja turismimarsruutidest. Lisaks on plaan laiendada tegevust selliselt, et turismiinfopunktist saaks teavet kogu Lõuna-Järvamaa piirkonna kohta.\nTüri turismiinfopunkt ei kuulu üleriigilise I-punkti ketti ning on loodud linna, Türi muuseumi ning Ringhäälingumuuseumi initsiatiivil ja toel. Infopunkti tööülesandeid hakkab täitma muuseumidemaja administraator ning avatud saab see olema muuseumide lahtioleku ajal.\nTartu Ülikooli Türi Kolledzis räägitakse keskkonda säästvast arengust\nTartu Ülikooli Türi Kolledzis toimub Säästva arengu konverents-seminar. Seekord keskendutakse väärtuslikele maastikele, pärandkooslustele ja kaitstavatele taimedele.\nPäev algas õpilaste loodus- ja keskkonnaalaste uurimistööde konkursi võitjate väljakuulutamisega. Seejärel tegi ettekande Järva maavalitsuse arengu- ja planeeringuosakonna juhataja Henn Sokk, kes rääkis\tJärvamaa väärtuslike maastike uurimisest ja kaardistamisest.\nPärandkoosluste Kaitse ühingu juhatuse liikmed Tsipe Aavik ja Silvia Lotman rääkisid pärandkoosluste tähtsusest kaasaegses maailmas.\nTeemal “Natura 2000 Järva maakonnas” esines Tartu Ülikooli Türi Kolled˛i diplomand Angelica Longe.\nLoodusgiidide täienduskoolituse lõpetanud Marko Mänd ja Signe Annilo tutvustasid Loodusliikumisrada Matsimäe-Valgehobusemägi ja Mündi raba kui loodusrada.\nPärastlõunal arutatakse töötubades veekaitse ja kaitstavate taimede teemadel.\nPäev lõppeb õppematkadega taimekoosluste uurimiseks Pärnu jõe kallastele ja Kõrgessaare puhkealale. Samuti uuritakse puude vanuse määramist ja kasvutingimusi Tallinna tänava männikus.\nPostitas Riina, kell 13:51\nKoeru Teabekeskus soovib hakata pakkuma Koerus turismiinfot\nKonkursile Turismiinfo pakkuja leidmiseks Koeru vallas laekus üks avaldus. Konkursi eesmärk oli leida ettevõte, kes pakub Koeru vallas igal tööpäeval ja ühel nädalavahetusel piirkonda puudutavat turismiinfoteenust.\nKoeru vallavanema Jaago Kuriksi sõnul oli vallale turisimiinfo teenuse pakkumisest huvitatud Koeru Teabekeskus, kes soovis pakutava teenuse eest 30 000 krooni. Koeru Teabekeskuse nägemus turismiinfo pakkumisel hõlmas peale Koeru valla ka Ida-Järvamaa teisi valdu, nagu näiteks Kareda ja Järva-Jaani vald.\nNeljapäevasel Koeru vallavalitsuse istungil otsustatakse, kas Koeru Teabekeskuse pakkumine vastu võtta või tunnistada konkurss ebaõnnestunuks.\nPostitas Riina, kell 13:47\nAmbla Kultuurikeskuse direktori ametisse kandideerib kolm kultuurihariduseta inimest\nAmbla vallavalitsus kohtub teisipäeva pärastlõunal Kultuurikeskuse direktori kandidaatidega.\nKokku esitas oma elulookirjelduse konkursile kolm kandidaati, neist kaks meest ja üks naine. Direktorikandidaatidest üks elab Amblas, üks Tapal ja üks Jõgeval.\nAmbla vallavanema Vello Teori sõnul on konkursikomisjon raske valiku ees, kuna ükski kolmest kandidaadist pole saanud kultuurilist haridust. Samas tunnistas Teor, et kõik kandidaadid on tublid inimesed ja saaksid kultuurikeskuse juhtimisega kindlasti hästi hakkama.\nKonkursikomisjon vestleb täna kandidaatidega ning otsustab siis, kas tehakse valik oma avalduse esitanud kolme hulgast või pikendatakse konkursi tähtaega ja oodatakse veel kandidaate.\nAmbla Kultuurikeskuse senine juht Andrus Kurvits lahkus ametist omal soovil. Vallavanema teada sai lahkumise põhjuseks suur töökoormus. Andrus Kurvits on üks ansambli Pasadena asutaja ja laulja, samuti on Kurvitsal tegemist veel mitme ansambli ja projektiga.\nOmavalitsuste Liidu tegevdirektori konkursi võitnud Anne Kivimäe loobus ootamatult tegevjuhi ametikohast\nJärvamaa Omavalitsuste Liidu tegevdirektori konkursi võitnud ja töötingimustega nõustunud Haridusministeeriumi noortetalituse peaekspert Anne Kivimäe loobus ametikohast.\nOmavalitsuste Liidu esimees Jaago Kuriks selgitas, et kuigi esmaspäeva pärastlõunaks olid töötingimused liidu juhatusega kokku lepitud ja Anne Kivimäe oma nõusoleku tööle asumiseks andnud teatas Kivimäe hilisõhtul, et loobub ametist isiklikel põhjustel.\nKuriksi sõnul alustab liidu juhatus täna läbirääkimisi konkursil teisena toetuspunke kogunud kandidaadiga.\nMulgi mees tõusis Viljandisse teed juhatama\nSakala kirjutab, et eile ennelõunal panid VMT Ehituse töömehed\nPaia ristmikul püsti seitsme ja poole meetri kõrguse Mulgi mehe\nkuju, mis näitab Tartu ja Tallinna poolt tulijatele kätte Viljandi suuna.\nPoolteist tonni kaaluv kuju asus hommikul Viljandist teele, lõuna\npaiku aga lõi töödejuhataja Vello Ilves juba �ampanjapudeli vastu\nselle alust puruks.\nMulgi mees seisab nüüdsest Paia ristis kohaliku ühistu viljapõllul,\nkaaslaseks Anttila kaubamaja ja Centrumi hotelli reklaam.\n"Paigaldasime kuju niimoodi, et ta oleks ühtmoodi nähtav nii\nTallinna kui Tartu poolt tulijatele," selgitas projektijuht Jaan\nTasane. Töömeestel tuli õige koht ja kuju asetus silma järgi välja\nmõõta ning seda raskendas asjaolu, et Paia ristmik asub teekurvis.\nPaigaldajad kaevasid maa sisse kaks betoonplokki, mille külge kuju\nalus poltide ja mutrite abiga kinnitati. Kraana otsisid viljandlased\nkohapealt. Vundamendile asetati risti veel topeltplokid, et tuul\nmeest ümber ei puhuks.\n"Kuju on kõrge ja sel on päris palju tuult püüdvat pinda," selgitas\nTasane ettevaatusabinõude vajalikkust.\nTöömehed panid veel mehe kaabule plekitüki, et tõstmiseks\nkasutatud august vihm sisse ei sajaks, värvisid tema\ntransportimisel saadud kriimud üle ja oligi aeg kuju paigas olevaks\nMehed avaldasid lootust, et tärganud suvinisu kasvades kuju\nalusel Viljandi nimetähti kinni ei kata.\nMulgi mehe kuju disainis Tõnu Kukk ja see valmis Viljandi\nMetallitööstuses. Projektijuhi sõnul värvisid valmistajad kuju\nmustaks, värvikirevaks kleepisid selle eile õhtul Ants Helinurme\nViljandi avalike suhete ja turismiameti juhataja Mari Sobolev ütles,\net praegu maksab linn Mulgi mehe eest Imavere vallale 500 krooni\nreklaamimaksu kuus. Linn tahab küll Paia ristmiku lähedal maad\nosta, kuid ostukõnelused linna ja valla vahel veel käivad.\nLinnavalitsus kavatseb Mulgi mehe tuleval nädalal enne hansapäevi\npidulikult Viljandi poole suunda näitama panna. Sobolev ei osanud\neile veel täpset avamise päeva öelda.\nMulgi mehe kuju läks koos paigaldamisega Viljandile maksma 50 000\nPostitas Rauno Veri, kell 07:30\nJärvamaa Haigla nõukogu kehtestas voodipäevatasu\nJärvamaa Haigla nõukogu otsustas, et alates 1.juulist 2003 tuleb maakonnahaigla patsientidel maksta 25-e krooni suurust voodipäevatasu.\nHaigla nõukoguesimehe Andres Taimla sõnul on voodipäevatasu kehtestamise peamine argument haigla hoone ja ruumide ning ka majandusliku seisu kehv olukord. Sel aastal on haigla tulupool paari miljoni krooni võrra väiksem ning seetõttu püütakse investeeringuvajadust katta voodipäevatasu kehtestamisega. Voodipäevatasust laekuvat raha plaanitakse kulutada haigla korrastamisse. Taimla lisas, et tasu kehtestamise eesmärk on parandada haigla majanduslikku olukorda ja tagada haigla konkurentsivõimelisus.\nKuidas voodipäevatasu haldama hakatakse otsustab haigla juhatus. Nõukogu esimehe kinnitusel peaks tasu saama maksta nii ülekandega kui ka sularahas ja magnetkaardiga.\nMaksejõuetute patsientide voodipäevatasu maksmisel loodab haigla nõukogu omavalitsuste toetusele.\nLionsklubid üle Eesti võistlevad Veskisillal kardisõidus\nEesti Lionsklubide neljaliikmelised võistkonnad kogunevad laupäeval Veskisillal, et selgitada parim lõviklubi kardisõidus.\nLC Paide Bastioni liige Taivo Kivimäe sõnul on võistlusele oodatud ligikaudu 10 võistkonda üle Eesti. Parima klubi selgitamiseks liidetakse iga võistkonna kolm paremat aega, individuaalarvestuses stardivad kümme parimat sõitjat ka võistluse lõpus toimuval superfinaalis.\nLC Paide Bastioni võistkonda kuuluvad Olev Saksniit, Raivo Raja, Vello Vaher ja Andres Viires. Lionsklubide kardisõiduvõistlus algab Veskisilla hobikardirajal laupäeval kell 11.\nHaigla nõukogu võib täna otsustada voodipäevatasu kehtestamise\nJärvamaa Haigla nõukogu otsustab täna kas ja kuna kehtestada voodipäevatasu, kas ja mis kujul alustada registratuuri renoveerimist ning kas kandideerida kiirabikonkursil, olukorras kus riik eraldab Järvamaale aastaks kiirabiteenuse pakkumiseks senise 4 miljoni krooni asemel 3 miljonit krooni.\nNagu ütles haigla nõukogu esimees Andres Taimla, on riik plaaninud Järvamaale eraldada igas kuus kiirabiteenuse tarvis elaniku kohta 7 krooni, Eesti keskmine on 11 krooni. Vaatamata veerandi võrra vähenenud hinnale osaleb Järvamaa Haigla ilmselt kiirabikonkursil.\nJärvamaa tuletõrjesportlased avavad Rakveres tänavuse Pritsu Karika hooaja\nLaupäeval avatakse Rakveres võistlussarja "Pritsu Karikas 2003" avaetapiga tänavune tuletõrjespordi hooaeg.\nJärvamaalt osalevad avaetapil Paide Vabatahtliku Tuletõrje Seltsi ja Aravete Tulehoidja võistlejad, kokku osaleb Järvamaalt võistlusel 14 noormeest. Võisteldakse erinevates vanuseklassides saja meetri takistusriba läbimises ja konksredeliga õppetorni ronimises.\nPaide tuletõrjeseltsi esimehe Margo Tammepõld ei osanud veel täpset osalejate arvu öelda, kuid kinnitas, et viieetapilisel sarivõistlusel on kindlasti esindatud kõik maakonnad.\nLisaks sarivõistlusele "Pritsu Karikas 2003" osalevad Järvamaa noored tuletõrjesportlased maakonna ja Eesti meistrivõistlustel ning sel aastal Eestis peetavatel Balti meistrivõistlustel tuletõrjespordis.\nPostitas Meelis Välimäe, kell 12:57\nJoomakaaslase tapmises kahtlustatav koigilane tunnistab oma süüd\nKoigis elav mees tunnistas politseile, et tappis viinavõtmise käigus tekkinud tülis joomakaaslase, 26aastase mehe. Tapetu leiti Koigi külas ühest korterist teisipäeva õhtul, kolmapäeva hommikul pidas politsei kahtlusalusena kinni 32aastase kohaliku elaniku.\nPolitsei pressiesindaja Jan Aasma teatel on kahtlusalune mees tapmise üles tunnistanud ja ütluste kohaselt pani ta kuriteo toime ühisel alkoholi tarvitamisel tekkinud tüli käigus.\nTapetud mehe kehal olid noahaavad rindkeres ja kõhus, täpse surmapõhjuse selgitab ekspertiis. Sündmuse uurimise huvides ei saa politsei rohkem teavet esialgu avalikustada.\nPaide vald plaanib vallamaja kolida Sargvere mõisa\nPaide vald plaanib vallamaja kolida Sargvere mõisa. Praegu on vallal kaks lagunevat hoonet – praegune vallamaja Paides Veski tänaval ja Sargvere mõisahoone, mis kooli ärakolimisest saati pooltühjana seisab. Mõisas tegutseb raamatukogu koos internetipunktiga, samuti käib seal koos kultuuriselts. Kahekorruseline mõisahoone vajab aga pidevat korrashoidu ja kütmist.\nSiiski on vallamaja kolimine Sargverre üks neljast valikust – abivallavanem Veljo Tammiku sõnul on võimalik hoonet ka samamoodi pooltühjana hoida, välja rentida või maha müüa. Selgelt mõistlikum on kolida vallamaja Sargverre, sest siis saab mõisahoone kasutust, vana vallamaja saaks maha müüa ja müügitulu mõisa katuse parandamiseks kasutada. Kui mõis müüa, siis läheks hoone vallarahva jaoks kaduma, rentnikku oleks ilmselt üsna raske leida.\nVeljo Tammiku sõnul on umbes 150 000 krooni maksma minev kolimine kõige arukam just mõisa enda seisukohast. Volikogu võib vallamaja kolimise ja Veski tänava maja müügi otsustada juunikuu istungil.\nTäna algusega kell 5 toimub vallamajas arutelu, kus Sargvere mõisa tuleviku kohta inimeste seisukohti päritakse.\nJärvamaa Haigla juhid arutasid Pomerantsiga rahamuresid\nNagu ütles haigla nõukogu esimees Andres Taimla, arutati sotsiaalminister Marko Pomerantsiga põhjalikult haigla tulevikku. Lepiti kokku, et haigla paneb kokku arengukava, tellitakse uuring, mis näitab, kas on kasulikum sünnitusosakonda korrastada või ehitada uus haiglahoone. Selleks tehakse uuring, mis maksab 300 000 krooni.\nPomerantsile selgitati ka, et Järvamaa vajab 2-3 kiirabibrigaadi, millest üks võiks olla Türil.\nKolmas teema oli investeeringumurede lahendamine. Lepiti kokku, et Paide teeb korraliku analüüsi, mis puudutab toetusi, mida hakkavad kõik haiglad riigieelarvest saama.\nPostitas Rauno Veri, kell 08:40\nSotsiaalminister Marko Pomerants täna Järvamaal\nPomerants kohtus maavanema kohusetäitja Tähve Mildi ja Omavalitsuste Liidu esimehe Jaago Kuriksiga. Ka esineb ta sõnavõtuga Paide Kultuurikeskuses toimuval päästetöötajate konverentsil.\nJärvamaa Haigla juhid tutvustavad talle ka haigla olukorda ning minister külastab ka Koeru Hooldekodu ja kohtub Res Publica Järva piirkonna liikmetega.\nNagu rääkis Järvamaa Haigla nõukogu liige Andres Jalak, tutvustatakse Pomerantsile haigla probleeme ja rahavajadusi. Renoveerimist nõuavad nii haigla põhihoone kui ka pikaraviosakond Paide kesklinnas asuvas vanas puumajas. Praegu on juba alustatud järgmise aasta riigieelarve koostamist, paidekate lootus on, et Pomerants selle protsessi juures järvakate eest kostab.\nJustiitsministeerium vähendab Järvamaal kohtunike arvu\nTäna tutvusid Järva Maakohtu ja prokuratuuriga justiitsministeeriumi kantsler Priidu Pärna, kohtute asekantsler Margus Sarapuu ning riigiprokurör Jüri Pikma.\nMuu hulgas arutati ka plaani viia üks Järvamaa kohtunik üle kas Tallinnasse või Ida- Virumaale. Ministeerium on sellekohase ettepaneku teinud, lõpliku otsuse teeb kohtute haldamise nõukoda. Peamine põhjus on asekantsler Margus Sarapuu sõnul selles, et kohtute töökoormus erineb kordades.\nJärva Maakohtus on praegu ametis kohtunikud Heino Vello Pihlak, Sirje Lahesoo, Ingrid Niinemägi ja Raivo Einula, neist üks võidakse mujale üle viia. Kohtunike amet on eluaegne ja neid ei vallandata, vaid viiakse üle teistesse kohtutesse.\nEesti Evangeelse Luterliku Kiriku Järva praostina jätkab Teet Hanschmidt\nJärvamaa kirikutegelased valisid Eesti Evangeelse Luterliku Kiriku Järva praostiks juba 10 aastat ametis olnud Teet Hanschmidti.\nTeet Hanschmidti sõnul võib rahul olla praeguste võimalustega, kuigi riigilt oodatakse rohkem toetust. Järva Praostkonnas on hetkel 12 väikest, kuid stabiilse eluga kogudust, kus töötab 11 vaimulikku.\nAmetis oldud kümne aasta jooksul on Hanschmidti sõnul paranenud kirikute koostöö omavalitsustega. Näitkes mullu sai Türi kiriku põranda renoveerimine teoks tänu Lõuna-Järvamaa omavalitsuste toetusele. Hetkel on teoksil Paide kiriku katuse vahetus, lähiajal hakatakse vahetama ka Järva-Madise kiriku katust. Halvimaks hindas Hanschmidt Järva-Peetri kiriku seisukorda.\nJärva praostkonna kogudused asuvad Paides, Türil, Kärus, Koerus, Amblas, Annas, Järva-Jaanis, Järva-Madisel, Järva-Peetris, Aeg-Viidus, Tapal ja Vahastus.\nPostitas Riina, kell 14:30\nPerekond Eibak Järvamaalt pälvis Hansapanga preemia suurte perede toetuskonkursil “Terve ja tugev Eesti pere”\nPerekond Eibak Järvamaalt sai Hansapanga märtsis välja kuulutatud suurte perede toetuskonkursil "Terve ja tugev Eesti pere" preemia suuruses 15 000 krooni. Perekonkursi eesmärk on kaasa aidata hea hariduse väärtustamisele väiksemates Eesti paikades ning tunnustada ja toetada lasterikaste perede lapsi.\nHansapanga Eesti suhtekorraldusjuhi Ando Noormetsa sõnul võttis nõukogu konkursil arvesse laste aktiivsust huviringides\nning laste koolivälise aja kasutamist. Abiks olid ka pereankeetidele lisatud huviringide juhendajate ning kooliõpetajate hinnangud laste osalemisaktiivsusest.\nKonkursile laekus üle Eesti kokku 270 pereankeeti. Preemia said 25 tublimat perekonda.\nPostitas Riina, kell 12:46\nLillelaata külastas hoolimata vihmasajust 20 000 inimest\nHoolimata jahedast ilmast ja vihmasajust külastas tänavust Lillelaata 20 000 inimest. Laada korraldaja Eino Seppa mäletamist mööda pole Lillelaada veerandsaja aastases ajaloos veel nii hullu ilma olnudki.\nViiesajast müüjast lahkusid lakkamatu vihma tõttu Sepa teada laupäeva õhtul 50 kaupmeest, enamus riidekauba müüjad, kes ei saanud lageda taeva all pakutavat eksponeerida, kirjutab Türi Uudisleht.\nMüügitulemuste üle ei nurisenud Sepa teada istikute, noorpuude ja taimede pakkujad, sest lillelaat on kujunenud kohaks kus kord aastas üle Eesti oma aeda täiendama sõidetakse.\nLaadal osalemisega oli rahul ka Türi käsitöötoa omanik Imbi Karu. Tema sõnul müüdi kõige paremini villaseid tooteid ja lõnga. Näitena tõi Karu vihmast külmunud ja märjad soomlased, kes käte soojendamiseks käpikuid ja villaseid randmesoojendajaid ostsid.\nAmbla vald kuulutab valla suveniiride valimiseks avatuks konkursi\nAmbla vallavalitsus kuulutab avatuks konkursi, mille eesmärk on leida esemed-suveniirid, mis võiksid olla Ambla valla tutvustamiseks ja meenutamiseks nii eesti turistidele kui ka väliskülalistele.\nKonkursi korraldajad eelistavad naturaalseid materjale ja esitatud töödes hinnatakse toote sidumist kommete, legendide ja muistenditega ning paikkondliku omapära esiletoomist. Lisatingimusena on seatud, et üks autor võib esitada konkursile kuni 3 tööd.\nTööde esitamise tähtaeg on vallapäevade käsitöönäituse avamise päev ja töid hindavad nii vallapäevade külastajad kui ka žürii. Töö peab olema varustatud märgusõnaga, mille juurde võib lisada ka tootega seotud loo või legendi. Juurde tuleb lisada kinnises ümbrikus autori nimi, telefoninumber ja aadress.\nPostitas Meelis Välimäe, kell 12:32\nKareda ja Koeru vallad palkavad ühise keskkonnaspetsialisti\nKareda ja Koeru vallavanemad allkirjastasid teisipäeval lepingu, millega võetakse tööle ühine keskkonnaspetsialist, kelle ülesanne on heakorra, keskkonnakaitse, jäätmehoolduse, kalmistute-alase ja muu sarnase töö juhtimine ja korraldamine.\nKoeru vallavanem Jaago Kuriks selgitas Kuma uudistele, et keskkonnaspetsialisti võttis Koeru vallavalitsus juba tööle ning Kareda vald hakkab Koerult keskkonnaspetsialisti teenust ostma.\nKareda vallavanem Ülo Ansberg rääkis raadiole, et kuna Kareda vald on suhteliselt väike ja piirkonna keskkonnaalaseid küsimusi on mõistlik koos vaadata, siis otsustatigi ühisspetsialisti kasuks. Palka maksavad vallad põhimõttel - 80 % Koeru ja 20 % Kareda. Ansbergi hinnangul piisab Karedale, kui Koeru keskkonnaspetsialist oma töökoormusest vaid viiendiku Kareda keskkonnaküsimuste lahendamiseks kulutab.\nTüri Gümnaasiumi mudilaskoor sai vabariiklikul ülevaatusel kolmanda koha ja pälvis publiku tunnustuse\nTüri Gümnaasiumi mudilaskoor tõi Tammsalus toimunud vabariiklikult mudilaskooride festivalilt koju kolmanda koha.\nNagu ütles koori juhendaja Tea Saar oli konkurss väga tasavägine ja kolmandale kohale jäi koos türilastega B grupis Kuusalu mudilaskoor. Esikoha võttis Tallinna 32. Keskkooli koor Lii Leitmaa juhendamisel ning teise koha sai Sindi Gümnaasium.\nSaare sõnul toimus festivalil ka marsilaulude võistulaulmine, kus auhinna said kõik osalejaid, kuid paremust hinnati publiku aplausi järgi. Kõige rohkem aplodeerisid pealtvaatajad Türi Gümnaasiumi mudilaskoorile.\nKokku osales festivalil kahes võistlusgrupis 37 mudilaskoori üle Eesti.\nNoored kardisõitjad tõid Hiiumaalt Eesti meistrivõistluste avaetapilt ühe kuld- ja ühe hõbemedali\nMeistrivõistluste avaetapi esikoha sai klassis Micro sõitev Valdur Komp. Hõbemedaliga naases Raket klassis võistlev Kert Vellamaa. Kokku osales kardisõidu meistrivõistluste avaetapil 58 sõitjat, neist viis Järvamaalt.\nCadetti klassis sai esimest hooaega sõitev Sten Suigusaar kaheksanda koha, Micros oli Mark Ubaleht 12. ja Rotax Junioris sai Meelis Hirbaum 11. koha.\nKardisõidu Meistrivõistluste teine etapp sõidetakse kahe nädala pärast Raplas.\nPostitas Meelis Välimäe, kell 12:30\nPäinurme raamatukogu kolis uutesse ruumidesse\nPäinurme raamatukogu teenindab tänasest lugejaid uutes ruumides Päinurme Päevakeskuses.\nNagu rääkis raamatukogu juhataja Malle Lavrikov, on nüüdsest raamatukogu kasutuses tunduvalt suuremad ruumid, samuti tehti Päevakeskuses remonti ja uue ilme sai ka raamatukogu. Kokku kulus remondile 50 000 krooni.\nLavrikovi sõnul asub Päevakeskuses lisaks raamatukogule ka avalik internetipunkt ja on ka teisi võimalusi vaba aega sisustada. Lugejaid on Päinurme Raamatukogus 250.\nJuhanson püüab Havai Ironmani piletit\nKirill Litovtshenko ja Ain-Alar Juhanson ihkavad tänasel Lanzarote täispikal distantsil mahtuda nende atleetide sekka, kes lunastavad ala harrastajate unistuste jõuproovi Havai Ironmani pääsme.\n“Kuigi pileti teenivad seitse meest, arvan, et kümne sekka tulekul peaksime selle kätte saama. Üks mees kindlustas osavõtu juba varem ja mõni pole sellest huvitatud,” märkis Juhanson Eesti Päevalehes.\nMehel tuleb ujuda 3,8 km, sõtkuda pedaale 180 km ja läbida joostes 42 km. “Usun, et see on reaalne. Samas ütles mullu võidutsenud taanlane Peter Sandvang, et rada on maailma rängim. Võistlemise teeb raskemaks kõrvetav päike ja tugev tuul,” lisas Juhanson, kes Litovtshenkoga kuu aega kohapeal harjutanud. Juhansonile on see alles teine täispikk triatlon elus. “Saatuslikuks võib saada kogemuste puudumine.\nTüril tegutsevad taas metallikratid ning Paides oli täna operatsioon “Kõik Puhuvad”\nPolitsei annab teada, et möödunud kahe nädala jooksul on Türi linnas Kaare 35 asuvas kaalumajas sees käidud. Mercedes - külmutusautolt on varastatud radiaator ja alumiiniumdetaile. Ilmselt olid vargad kohalikud metallikratid.\nPaides oli täna operatsioon “Kõik puhuvad”, kella kolme paiku kontrolliti Pärnu tänaval Türipoolsel väljasõidul poole tunni vältel kokku enam kui neljakümmet juhti, üks neis oli ka purjus.\nPäästetöötajatel oli täna päev Järvamaal rahulik.\nPaides toimub rahvaspordiüritus PAIDE KEVAD 2003\nHomme toimub Paide keskväljakul rahvaspordiüritus PAIDE KEVAD 2003.\nMehed, naised, meeveteranid, naisveteranid, poisid ja tüdrukud võistlevad võrkpallis, poisid jalgpallis, kuni 5.klassi poisid ja tüdrukud rahvastepallis. Toimub ka maleturniir.\nVõrkpallis on täiskasvanute võistkonna suurus 5 liiget, 1989.aastal ja hiljem sündinud poiste ja tüdrukute võistkonnal 6 liiget, lisaks varumängijad.\nPostitas Rauno Veri, kell 17:52\nJärvamaa kaitseliitlased sõidavad täna õppusele “Kevadtorm 2003”\nJärvamaa kaitseliitlased sõidavad täna õhtul Tapale, et osaleda taasiseseisvunud Eesti suurimal sõjaväeõppusel “Kevadtorm 2003”. Kokku teeb õppusel kaasa 2500 meest kõigist Eesti sõjaväeosadest. Kaitseliidu ülesanne on eeloleval nädalavahetusel sõduritele vaenlasi mängida.\nLegendi kohaselt ründavad Punariigi väed Siniriiki, viimase sõdurid peavad esmalt pealetungi peatama ja siis kindlustama oma positsioonid vasturünnakuks. Siniväed koosnevad Eesti Kaitseväe sõduritest, Punariigi sõdureid mängivad kaitseliitlased.\nPostitas Rauno Veri, kell 17:51\nJärvamaa Arenduskeskuse nõukogu esimeheks valiti Toomas Tippi\nJärvamaa Arenduskeskuse nõukogu valis täna nõukogu esimeheks maavalitsuse majandusosakonna juhataja Toomas Tippi. Aseesimeheks sai Paide vallavanem Piret Sapp. Sihtasutuse juhatajana jätkab Üllar Vahtramäe.\nVeebruaris asutatud Arenduskeskuse eesmärk on toetada piirkonna arengut läbi projektide ja nõustamistegevuse. Toomas Tippi ütles maakonna infoportaalile, et hetkel on kõige tähtsam valmistada omavalitsused ette Euroopa Liidu tõukefondidest raha taotlemiseks ja selle kasutamiseks.\nVodja tiirus on Eesti politsei selle aasta meistrivõistlused\nNeil minuteil algavad Vodja lasketiirus Eesti politsei selle aasta meistrivõistlused teenistuspüstolist laskmises.\nTraditsiooniliselt löövad kaasta vabariigi politseiasutuste kolmeliikmelised võistkonnad. Kokku tuleb võistlusele üle saja osaleja, kaasa löövad Politseikool, Julgestuspolitsei, Politseiamet ja kõik prefektuurid. Selgitatakse kolm paremat meeskonda ja ka individuaalarvestuse täpsemad.\nEelmisel aastal osales 30 võistkonda ja võitis julgestuspolitsei võistkond.\nPolitsei meistrivõistlused teenistuspüstolist laskmises toimusid Vodja lasketiirus esmakordselt 1997. aastal. Siis osalesid ka piirivalve ja kaitsejõudude laskurid.\nMaavalitsus paiskus internetikosmosesse, nüüdsest kasutusel traadita andmeside\nAlates maikuust on Järva Maavalitsuse saalid ja nõupidamiste ruumid kaetud traadita andmeside levialaga.\nNagu teatas raadiole maavalitsuse infotehnoloogiajuht Vambola Annilo, on koolitustel, õppustel ja nõupidamistel osalejatel on võimalik oma arvuti abil kasutada tasuta WiFi - teenust.\nEsimesena kasutati maavalitsuses traadita andmesidet 25. aprillil maakonna informaatikaspetsialistide kohtumisel Türi Linnavalitsuse külalistega Soome sõprusvallast.\nAktsiaselts Taig käivitas eelmisel nädalal oma Paide kaupluses esimesena Järvamaal avaliku tasuta traadita internetivõrgu. Järvamaa oli varem ainus Eesti maakond, kus puudus avalikult kasutav WiFi leviala.\nTüril selgitatakse parim saapaheitja\nIngerisoome Selts korraldab neljandat aastat järjest Türi Gümnaasiumi staadionil saapaheitevõistluse.\nArvestust peetakse 15 –s erinevas võistlusklassis – parimad selgitatakse eelkooliealiste, kuni 12 –aastaste, kuni 15 –aastaste poiste ja tüdrukute vahel ning erinevad vanuseklassid on ka täiskasvanutel. Toimub ka võistkondlik mõõduvõtmine.\nTüri Rahvaleht kirjutab, et võistluse peakohtunik on Viljandi Ingerisoomlaste seltsi esimees Valeri Lukka, kes spordiala Eestisse tõi. Saapaheitevõistlus algab homme keskpäeval Türi Gümnaasiumi staadionil.\nTüri linnavalitsus tellis lillelaada ajaks Raplast tänavate suurpuhastuse\nLinnavalitsuse keskkonnaspetsialist Arne Pindmaa ütles Türi Uudislehele, et kahepäevane puhastusaktsioon maksis 25 000 krooni.\nOsaühing Rapla Hoonegruppi müügiesindaja Raivo Allikof ütles Uudislehele, et kokku harjati puhtaks 130 000 ruutmeetrit parklaid, tänavaid ja kõnniteid.\nKolmapäeval puhastati prahikogumise masinatega linnas kokku 87 000 ruutmeetrit tänavapinda. Ära veeti 8 koormat – kokku pea 100 tonni sodi.\nSaunametsas selgitatakse Järvamaa meister spinninguga kalapüügis\nJärvamaa Kalastajate klubi korraldab homme maakonna meistrivõistlused spinninguga kalapüügis, toimuvad ka lahtised klubi karikavõistlused.\nNagu teatab klubi esindaja Meelis Murumets, algab võistlus hommikul kell kuus. Kolmetunnine võistlus peetakse Türi vallas Saunametsas, kala püütakse Pärnu jõest.\nVõistluse võidab see, kes püüab kalapüügi eeskirja järgides kõige suurema kalakoguse, saak kaalutakse 10 grammi täpsusega. Võrdse kaalu korral tunnistatakse võitjaks see, kes arvuliselt rohkem kalu on püüdnud.\nKlubi karika saab see, kes püüab kõige suurema kala. Eraldi arvestus on kuni 16 –aastastele noortele.\nPostitas Rauno Veri, kell 10:30\nNeil minuteil avab külalistele uksed 26. Türi Lillelaat\nRiigikogu esimees Ene Ergma avab täna keskpäeval 26. Türi Lillelaada ja tehnikanäituse. Laadakülalistele on väravad lahti juba kella kümnest.\nPäeva jooksul saab vaadata osalevate firmade tutvustusi, toimub teemapealinnade lilleseadevõistlus ja toimub ka Riigikogu jututuba, kus vaieldakse teemal euroliit - poolt või vastu. Riigikogu jututoas osalevad Andres Taimla, Jaanus Marrandi, Ivari Padar, Eiki Berg, Peep Aru ja Vello Tafenau.\nMeelt lahutavad tänasel laadapäeval Lõuna-Järvamaa Puhkpilliorkester, tantsurühm Pillerpäkad, ansambel Uisapäisa, Ivo Linna ja Anti Kammiste. Päeva lõpetab Türi raudteeaida kõrval asuvas telgis Kevadjubi, kus peaesineja on Rock Hotell.\nPostitas Rauno Veri, kell 09:58\nVaher esitab lahkumisavalduse\nNagu teatab Eesti Päevalehe võrguväljaanne, teatas justiitsminister Ken-Marti Vaher täna, et esitab peaministrile avalduse, kus väljendab valmisolekut lahkuda ametist.\nJustiitsminister võib esitada tagasiastumispalve\nBNS teatab, et Res Publicasse kuuluv justiitsminister Ken-Marti Vaher võib teatada oma valmisolekust liikluseeskirja rikkumise pärast ametist tagasi astuda.\nJustiitsministeeriumi pressitalitus teatas, et Vaher esineb kell 16 avaldusega, täpsustamata, mis on selle sisu.\nPaide õpetaja on internetis avaldanud kunstiajaloo õpiku\nPaide Ühisgümnaasiumi õpetaja Indrek Kuuse on internetis avaldanud kunstiajaloo õpiku. “Väike Kunstiajalugu” annab ülevaate kunstist läbi aastate, tutvustades kunsti erinevatel ajastutel, arhitektuuri ajalugu ning ka kaasaegseid kunstivoole.\nTöö on väga põhjalik ning lehekülg sisaldab lisaks ohtrale tekstile ja enam kui tuhandele pildile ka selgitavat sõnastikku.\nKuuse sõnul on peamisi põhjusi, miks ta “Väikese Kunstiajaloo” sellisena kokku pani see, et praegu praktiliselt puudub korralik kunstiajalooõpik. Erialased teosed on aga õpilastele liialt kallid soetada. Paari aastaga valminud kunstiajalooleht kasutab kokkuleppel autoriga ka Tiiu Viirandi tekste. Nagu ütles Kuuse Kuma raadiole, täiendab ta lehekülge pidevalt nii värske teksti- kui pildimaterjaliga.\nLehtses räägitakse külaliikumisest ja kuulutatakse avatuks Järvamaa külade kodukaunistuskonkurss\nLehtse Kultuurimajas toimub täna, neljapäeval Järvamaa Külade Ühenduse teabepäev, kus räägitakse Lehtse valla külaliikumisest, Järvamaa seitsmenda küladepäeva ettevalmistustest Kabalas ja Eesti Külade viiendast Maapäevast Vihula vallas.\nSamuti tuleb juttu tänavustest projektidest Kodukant Järvamaa – külaelu arendaja ja koordineerija ning Teadlik külaeluliider – hääletaja euroliiduga liitumise referendumil.\nInfopäeva raames kuulutatakse Järvamaa külades avatuks Heakorra- ja kodukaunistuskonkurss. Järvamaa Külaliikumise juht Helvi Kerem selgitas Kuma uudistele, et konkursil selgitatakse kauneim küla ja küla kooskäimiskoht, võitja küla saab oma kooskäimiskoha tähistamiseks ka mastivimpli. Konkursi tingimused ja tähtaeg lepitakse kokku tänasel koosviibimisel.\nKüladeühenduse teabepäeva lõpus minnakse üheskoos tutvuma Linnape seltsimajaga.\nPostitas Meelis Välimäe, kell 09:51\nJärvamaa meistrid bowlingus on Inara Ratnik ja Leho Paukku\nVeski- Sillal eile hiliste õhtutundideni väldanud Järvamaa meistrivõistlustel bowlingus pakkusid enam närvikõdi meeste mängud. Kokku 1675 punktiga võitis Leho Paukku Tarbjalt, teine Riivo Salla Türilt, tema arvele kogunes 1643 punkti ja kolmas samuti türilane Hannes Blehner 1558 punktiga.\nNaiste meistritiitli võitis Inara Ratnik Türilt 1171 punktiga, teine paidekas Mare Paas 1089 punktiga ja kolmas Karin Orgvee Türilt kokku 1001 punktiga.\nJärvamaa meistrivõistlused korraldas Gevalia bowlinguklubi, mille eesmärk on bowlingumängu tutvustamine Järvamaal.\nJärvamaa vapimärgikavaler Jaan Eilart pälvis tänavuse Eerik Kumari looduskaitsepreemia\nJärvamaa Vapimärgi kavaler looduskaitsja ja -teadlane Jaan Eilart pälvis tänavuse Eerik Kumari looduskaitsepreemia. Eilart pälvis preemia kui Eesti looduskultuuri suurkuju, kellel on märkimisväärsed teened rahvuskultuuri hoidmisel, inimeste teadlikkuse tõstmisel oma maa loodusest, ajaloost ja kultuurist, kirjutab infoportaal jarva.ee.\nJaan Eilart eestvõttel alustati 1957. aastal nõukogude liidus looduskaitse õpetamist kõrgkoolides ning mees ise oli ka õppejõud. Eilart asutas 1958. aastal Tartu üliõpilaste looduskaitseringi, mis on tunnistatud vanimaks sellesuunaliseks maailmas, ning juhtis toonases NSV Liidus esimese rahvuspargi asutamist Lahemaal. Samuti on Eilart Eesti Looduskaitse Seltsi auesimees ning pälvinud kolmanda klassi Valgetähe ordeni.\nJärvamaalt pärit Jaan Eilartit autasustati 1998.aastal Järvamaa Vapimärgiga. 24.juunil tähistab Jaan Eilart oma 70. sünnipäeva.\nJäneda põhikooli õpilased võistlesid spordipäeval tavaliste harjutuste asemele tuletõrjemängudes\nJäneda Põhikoolis toimus teisipäeval spordipäev, kus erinevalt varasematest jooksu, hüppamise ja palliviskamise võistlustest tuli seekord võistelda sportlikes tuletõrjemängudes.\nTuletõrjeolümpia koosnes kaheksast erinevast etapist, kus tuli, veega pritsides pall auku ajada, autokummidest torn ehitada, ühe löögiga nael paku sisse lüüa, klotsid ükshaaval kokku tassida, kuulid läbi vooliku ajada, uimaseks keerutatuna slaalomit joosta, voolikuid ühendada ja lahti võtta ning pall põlvede vahel veetopsidega hüpata.\nKooli sekretär-infojuht Kadri Toomingas kirjutab maakonna infoportaalis, et tuletõrjejooks imiteeris tuletõrjujate tööd, kus peale häire saamist riietutakse, tassitakse voolikuid ja vett, poetakse takistuste alt ja vahelt, kastetakse veega kõike ja kõiki ning lõpuks voolikud ka kokku korjatakse.\nTuletõrjevõistluse heale kordaminekule aitasid kaasa Paide Vabatahtliku Tuletõrje Seltsi liikmed.\nJärvamaa Omavalitsuste Liidu tegevdirektorikonkursil jäi sõelale kolm kandidaati\nJärvamaa Omavalitsuste Liidu juhatus vestles teisipäeval kümne tegevdirektori kandidaadiga ja otsustas korraldada veel ühe vestlusvooru. Viimasesse vooru kutsutakse kolm sõelale jäänud kandidaati.\nLiidu esimehe Jaago Kuriksi sõnul oli kümnest kaheksa kandidaadi tase väga kõrge ja ühtlane ning valiku tegemine juhatuse jaoks keeruline. Võimalikult hea valiku tegemiseks otsustatigi korraldada veel üks vestlusvoor ja kandidaatidega põhjalikumalt tutvuda. Teises vestlusvoorus peavad kandidaadid esitama oma nägemuse teemal Järvamaa Omavalitsuste Liit aastani 2005.\nKokku kandideeris Järvamaa Omavalitsuste Liidu tegevdirektori kohale 17 inimest, neist kümme kutsuti esimesele vestlusele, teises vestlusvoorus peavad kolm kandidaati konkursikomisjoniga kohtuma veel 22. mail.\nPaide Piimakombinaadis süttis pärastlõunal katlamaja\nPaide Piimakombinaadi territooriumil süttis teisipäeva pärastlõunal vana katlamaja, häirekeskus sai tulekahjuteate kell 14.46.\nTänu Paide päästekomando kiirele tegutsemisele suudeti kahjutulele kiiresti piir panna ja suurt kahju tuli ei teinud. Päästetöötajate esialgsel hinnangul sai põleng alguse keevitamisest.\nVahtkonnapealiku sõnul olid töömehed hoones keevitanud ja keevitussädemed süütasid põrandal olnud prahi ning masuudijäägid.\nJärvamaa koolide vanapaberikogumise kampaaniat juhib 11 tonni kogunud Paide Gümnaasium\nJärvamaa koolide vanapaberi kogumise võistluse raames on neliteist kooli üle andnud ligi 50 tonni vanapaberit. Kogumiskampaania lõpuni jääb veel 3 päeva ning kõikidesse nimekirjas olevatesse koolidesse ei ole kogumisauto veel jõudnud, kirjutab portaal jarva.ee.\nVanapaberi kogumist juhib Paide Gümnaasiumi, kes andis ära üle 11-ne tonni vanapaberit. Teisel kohal on Türi Gümnaasium üheksa tonniga ja kolmas Paide Ühisgümnaasium ligi kuue tonni vanapaberiga. Põhikoolidest on agaram vanapaberi koguja Jäneda Põhikool, kes on kampaania raames ära andud viis tonni vanapaberit.\nJärvamaa koolidevaheline vanapaberikogumise kampaania lõpeb tuleval neljapäeval ja enim vanapaberit kogunud kool saab endale auhinnaks ekskursiooni ühele Eesti looduskaitsealale. Auhindu jagatakse ka paljudele teistele tublidele koolidele.\nPostitas Meelis Välimäe, kell 14:07\nOmavalitsuste Liidu juhatus vestleb tegevdirektori kandidaatidega ja selgitab kümne kandidaadi seast parimat\nJärvamaa Omavalitsuste Liidu juhatus koguneb teisipäeval, et kohtuda liidu tegevdirektori ametikohale pürgivate inimestega. 17-st avalduse esitanud kandidaadist kutsuti tänasele vestlusele kümme, neist kaheksa Järvamaalt ja kaks väljastpoolt maakonda. Kümnest vestlusele kutsutust tegevdirektori kandidaadist seitse on naised.\nOmavalitsuste Liidu esimehe Jaago Kuriksi sõnul on igale kandidaadile planeeritud veerandtunnine vestlus, mis iseenesest on suhteliselt lühike aeg ja ei näita veel inimese kohta kõike vajalikku. Kuriksi selgitusel on tänase vestluse eesmärk saada esmamulje ja vaadata kuivõrd ühtivad kandidaatide esitatud isikukirjeldused kandideerimisavalduses ja vestluses.\nLiidu esimees lisas, et kui keegi selgelt teistest paremuselt eristub siis valitakse sobib kandidaat täna ja otsustatakse, kas kutsuda kokku volikogu erakorraline istung või mitte. Kui jääb aga mitu tugevat kandidaati siis korraldatakse veel üks põhjalikum vestlusvoor.\nRiigikogu hasartmängutoetuste nõukokku valitud kuuest saadikust kolm esindavad Järva- ja Viljandimaa valimisringkonda\nRiigikogu kinnitas nelja nõukogu liikmed, selle hulgas hasartmängutoetuste nõukogu, kuhu kuulub ka kolm Järva- ja Viljandimaalt valitud meest - rahvaliitlane Jaak Allik, isamaaliitlane Helir-Valdor Seeder ja reformierakondlane Andres Taimla.\nLisaks kinnitati hasartmängumaksust toetuste määramise nõukogusse riigikogu liikmed Kaarel Pürg, Indrek Raudne ja Katrin Saks ning väljastpoolt riigikogu on nõukogu liikmed Riho Raudoja, Peep Ratas ning Siim Sukles.\nJärva- ja Viljandimaalt valitud saadikud kinnitati ka Ringhäälingunõukogu liikmeteks - Jaak Allik ja Peep Aru. Lisaks kuuluvad ringhäälingunõukokku Peeter Kreitzberg, Katrin Saks, Ela Tomson, Andres Jõesaar, Andres Root, Hagi Šein ja Silva Tomingas.\nPostitas Meelis Välimäe, kell 14:05\nJärvamaa koolide, noorkotkaste ja kodutütarde "Luureretke" võitis Türi Gümnaasiumi esindus\nJärvamaa koolide, noorkotkaste ja kodutütarde Luureretke võitis Türi Gümnaasiumi esindus. Kokku läks rajale 22 võistkonda, neist katkestas võistluse kaheksa.\nVõistlus algas reede õhtul öise luureülesandega Tagametsas. Laupäeva varahommikul anti start suunaga Türile ja raja pikkus oli linnulennult 20 kilomeetrit.\nRajal tuli orienteeruda kontrollpunktidesse ja sooritada erinevaid oskusülesandeid - näiteks lõkke tegemine, granaadivise, esemete leidmine, paadiretk, meditsiiniülesanne, õhupüssist laskmine ja kauguste määramine.\nVõistluse võitis Türi Gümnaasiumi esimene võistkond, teise koha said Väätsa Noorkotkad ja kolmanda koha võttis Kodutütarde võistkond. Vabariiklikule Mini Ernale läheb juuni lõpus Järvamaad esindama Väätsa Noorkotkaste võistkond.\nJärvamaa kaitseliitlased said Eel-Ernal kuuenda ja kümnenda koha\nLaupäeval Saaremaal Karujärvel lõppenud sõjalis-sportliku võistluse Eel-Erna 2003 võitis Kaitseliidu Harju maleva võistkond. Teiseks jäi Kaitseliidu Tallinna maleva II võistkond ja kolmandaks Reservohvitseride Kogu võistkond. Rajale läks 31 võistkonda, neist kaks Järvamaalt. Järva I sai kuuenda ja Järva II võistkond kümnenda koha. Võistluse katkestas neli võistkonda\nReede varahommikul Saaremaal Karujärvel alanud võistluses osales lisaks Kaitseliidu võistkondadele Soome reservväelaste, Rootsi Kodukaitse, Piirivalve, Päästeameti, Kaitseväe Lahingkooli ja Reservohvitseride Kogu võistkonnad. Eel-Erna 2003 on valikvõistlus Kaitseliidu malevate võistkondadele enne suvist rahvusvahelist võistlust Erna Retk.\nVõistluse eesmärk oli kontrollida Kaitseliidu malevates tegutsevate luurepatrullide võimet täita pikaajalist kaugluure ülesannet, testida patrulliliikmete füüsilist vastupidavust, põhilisi sõdurioskusi ning leida need kolm võistkonda, kes esindaksid Kaitseliitu rahvusvahelisel patrullvõistlusel Erna Retk 2003.\nTänavusel ERNA Retkel esindavad Kaitseliitu lisaks Harju malevale veel Tallinna maleva II, Võrumaa Maleva II ja Järva maleva I võistkond.\nViljandi ja Järvamaa riigikogusaadikute kohtumine täitis eesmärgi - ühiselt otsustati koostööd tugevdada\nMöödunud reedel külastasid Järvamaad Järva-ja Viljandimaalt valitud Riigikogu liikmed. Kabala vallas Tagametsas toimunud kohtumisel maavalitsuse osakonnajuhatajate ning omavalitsuste liidu juhatuse liikmetega räägiti Järvamaast ja maakonna probleemidest. Samuti arutati võimalusi riigi regionaalhalduse ümberkorraldamiseks ja edasisi koostööplaane.\nTegu oli esimese kohtumisega uue Riigikogu koosseisu liikmetega. Nõupidamisel osalesid kaheksa Riigikogu liiget - Andres Jalak, Andres Taimla, Jaanus Marrandi, Sven Mikser, Peep Aru, Arnold Kimber, Helir-Valdor Seeder ja Jaanus Rahumägi.\nMaavanema nõunik Ants Leppoja ütles maakonna infoportaalile, et üldjoontes täitis esimene kohtumine oma ülesande - saadi lähemalt tuttavaks ja lepiti kokku vastastikuses infovahetuses. Samuti said Riigikogu liikmetele selgemaks mõningad maakonna probleemid. Kuidas koostöö edaspidi kulgeb, seda näitab aeg, lisas Leppoja.\nMärtsis toimunud valimiste tulemusel said Järva-ja Viljandimaa valimisringkonnast Riigikogusse Peep Aru, Jaak Allik, Toomas Hendrik Ilves, Andres Jalak, Arnold Kimber, Jaanus Marrandi, Jaanus Rahumägi, Helir-Valdor Seeder ja Andres Taimla.\nKabala vallas toimunud liiklusõnnetuses said vigastada ema ja tütar\nKabala vallas pühapäeva pärastlõunal toimunud liiklusõnnetuses said vigastada keskealine naine ja üheaastane tüdruk.\nPolitsei pressiesindaja Jan Aasma sõnul juhtus õnnetus kella nelja paiku Türi-Arkma tee 20. kilomeetril, kus 35-aastane Kaie ei suutnud oma Peugeot'd teel hoida ja auto paiskus kraavi.\nNii juhi kui väikese lapse vigastused olid kerged ja nad lubati pärast esmaabi kodusele ravile. Õnnetuse põhjusi ei osanud politsei veel öelda, kuid sündmust uuritakse.\nPaide rahvastikuregistrispetsialist on võltsimise pärast kohtu all\nEsmaspäeval hakkab Järva Maakohus arutama Paide linna rahvastikuregistrispetsialist Ülle Jakobsoni kohtuasja. Jakobsoni vastu on algatatud kriminaalasi ja teda süüdistatakse ametialases võltsimises.\nJakobson võttis Paide linna elanike registris arvele 138 isikut, kirjutades nad sisse linna sotsiaalmajja. Registrisse kantud inimesed ise selleks soovi ei avaldanud.\nDokumendi ametialase võltsimise eest võib kohus Jakobsoni karistada rahatrahviga ühes ametikohal töötamise õiguse äravõtmisega. Võimalik on ka kuni kolmeaastane vabadusekaotus ühes ametikohal töötamise õiguse äravõtmisega.\nEesti Päevaleht kirjutas elanikearvuga manipuleerimise ajal, et Paide linnavalitsus registreeris paarsada inimest linna sotsiaalmaja aadressile, et saada täis 10 000 elanikku ning pääseda nii haldusreformi käigus Paide vallaga ühendamisest.\nJakobsoni kinnitusel oli tema tegevuse taga linnavalitsus – ta toetus enda väitel linnavalitsuse soovile registrid korda teha. Registritoimingud tühistati, linna omavoli avalikuks tuli. Muu hulgas avastas end Paide sotsiaalmaja elanike nimekirjast ka üks tallinlane.\nVeskisilla kardirajal on õhtul Järva Politseiprefektuuri, Sargvere Spordiklubi, Järva Teataja ja Kuma Raadio sõpruskohtumine kardisõidus\nOsalevad neljaliikmelised võistkonnad, sõidetakse kaks vooru ja võitja selgitatakse võistkondlikus arvestuses. Sargvere Spordiklubi esindavad Piret, Jaan, Annes ja Elena Sapp. Järva Teataja võistkonda kuuluvad Kaarel Aluoja, Kristo Kivisoo, Andrus Eesmaa ja Merike Rajamäe. Politseinikest keeravad kardirooli Üllar Kütt, Ahto Pimpernell, Merle Nurmsalu ja Priit Söörd. Kumakate ralliparemik on esindatud koosseisud Mare Paas, Ago Rand, Rain Runnel ja Meelis Välimäe.\nSõidetakse kaks kümneringilist vooru Ühes stardis on kaheksa võistlejat - igast võistkonnast kaks sõitjat. Kardid ja stardijärjekord loositakse enne starti. Võidab enim punkte kogunud võistkond.\nNagu ütles võistluse korraldaja Meelis Välimäe, on õhtul Veskisillal oodata ennenägematut võidukihutamist. Välimäe on veendunud, et Kuma väljub dramaatilisest võistlusest võitjana.\nKuma uudiste võrguväljaanne peab esimest sünnipäeva\nAasta tagasi astus toimetus esimese vapra sammu internetisügavusse. Rõõm teid siin ka täna tervitada. Täna rehkendame paari tuhande inimese igakuise läbiastumisega. Ametnikud käivad palju, ja soomlased. Sõbrad on meil Peeter Marvet, Ants Leppoja, BNS -i toimetajad ja Postimehe võrgukratid.\nÕnnelikud oleme :)\nPaide Tehisjärve äärde kerkib suveks vetelpäästetorn\nJärgmisel nädalal alustab Paide MEK Paide Tehisjärve äärde vetelpäästetorni ehitamist. Järve äärde kerkib 1. juuniks seitsme meetri kõrgune puitehitis, mille esimesel korrusel on paadikuur ja inventariruum, teisel vaatlusruum.\nNagu selgitas linna ehitusjuht Eiki Ilves Kuma uudistele, jäetakse varem plaanitud töödest tegemata veevärk, kuna trassi ehitamine pumbajaamast ümber järve oleks üsna kalliks läinud. Selle asemel korrastatakse järveäärset mänguväljakut ja haljastust.\nTorni ehitamisest oli huvitatud kolm ettevõtet, MEK-i 200 000 kroonine pakkumine oli parim.\nTulevikus on Ilvese sõnul plaanis siiski torni vedada ka kanalisatsioon ning ehitada selle juurde tualettruumid ja kohvik.\nPaide Tehisjärve äärde ehitatakse vaatlustorn, kuna seni kasutatud vetelpäästesoojak ei vastanud avaliku ranna nõuetele.\nPostitas Rauno Veri, kell 15:35\nPaidesse kerkib Peugeot´i autokeskus\nJõuluks saab Paide kolmanda autosalongi. Prääma tee äärde kerkib Peugeot´i autokeskus. Krundi ostis Peugeot´i maaletooja Kommest Auto eelmisel aastal, ettevõtte peadirektor Toomas Rüütmanni sõnul on ka keskuse projekt õige pea valmis.\n1000 ruutmeetri suuruse autokeskuse salongi mahub korraga kuus masinat, eraldi on ruumid autode hoolduseks. Tööd hakkab keskus Rüütmanni sõnul andma 12 -le inimesele.\nPeugeot autosid ja kaubikuid müüakse praegu kümnes Eesti linnas, Paidele kõige lähemal Viljandis ja Rakveres.\nJärvamaal müüakse täna kolme marki uusi sõidukeid - Ladasid, Opeleid ja Mazdasid. Rüütmanni sõnul leiab ka Peugeot kindlasti oma niši, aastas kavatsetakse siin müüa sadakond autot.\nPostitas Rauno Veri, kell 14:04\nTüril võisteldi mäkkejooksus\nTüril võisteldi teisipäeval kolmandat korda mäkkejooksus. Linnavõimla ees olevale mäele tuli joosta kaks korda 30 meetrit, seejärel ajad liideti.\nArvestust peeti kuues vanuserühmas poistele ja tüdrukutele. Noorimad võistlejad olid kümme ja vanimad kaheksateist aastat vanad.\nTüdrukute arvestuses olid vanuseklasside parimad Andra Viidikas, Kadi Klein, Nancy Künnapuu, Grit ‘Sadeiko, Katerina Stepanova ja Ann Valang.\nPoiste arvestuses pälvisid oma vanuseklassides esikohad Kristjan Jäärats, Karl Kiisk, Rauno Mänd, Veikko Valang, Tanel Paabos ja Silver Kundel.\nPostitas Riina, kell 10:02\nVäätsa ja Koeru valla töötajad korraldavad heakorratalgu\nVäätsalased lähevad eesotsas vallavanem Jarno Lauriga koristama Väätsa bussipeatuse juures asuvat parki. Koerulased koristavad Väinjärve ääres suplusranna äärt.\nVäätsal on koolirahvas juba korrastanud mõisa parki, seekord kutsuti samuti talgule kõiki huvilisi, sealhulgas koolilapsi. Koeru valla töötajad on seni kevadeti korrastanud vabadussõja monumendi ümbrust, sel aastal otsustati Väinjärve kasuks.\nPostitas Rauno Veri, kell 10:01\nPaide ja Westminsteri koostöö raames sõidab esimesena Ameerika Ühendriikidesse tööle Mari Taalmann\nPaide ja Westminsteri koostöö raames sõidab esimesena Mari Taalmann neljapäeval Ameerika Ühendriikidesse tööle kahe riigi - Eesti ja Ameerika Ühendriikide suhete edasiarendamise eesmärgil. Seni Eestis USA suursaatkonna juures tegutsenud Taalmann on osalenud mitmete ühiste projektide teostamisel ja suhete edendamisel Eesti Linnade Liidu, Kaitseliidu ja USA organisatsioonide vahel.\nEnne Ühendriikidesse sõitmist kohtus Taalmann ka Paide linnapea Tõnis Kõivuga, et arutada Paide ja Westminsteri suhete järgmisi etappe. Linnapea sõnul vajavad suhted arendamist ettevõtjate vahel, ka noorsootöö ja turismi valdkonnas on palju huvitavaid võimalusi. Kõivu hinnangul on hea näide kahe linna koostööst ühisgümnaasiumi abituriendi Triin Kanne võimalus jätkata pärast kooli lõpetamist õpinguid Westminsteri kolledžis.\nLinna suhtekorraldaja Eha Mooseli teatel käivitub lähipäevadel ka Paide ja Westminsteri kooliõpilaste vahel elektroonilise suhtlemise projekt. Mari Taalmann viib Westminsterisse kaasa rohkem kui sada ankeeti ja iseloomustust Paide kooliõpilastelt, kes soovivad leida Westminsterist kirjasõpra.\nEesti esindaja Mari Taalmann jääb Westminsterisse tööle kaheks aastaks.\nJärvamaa põllumajandusettevõtted saavad seitse ja pool miljonit krooni SAPARDi toetust\nPõllumajanduse Registrite ja Informatsiooni Ameti kiitis heaks Järvamaa põllumeeste 12 sel aastal esitatud projektitaotlust kogusummas 7,6 miljonit krooni.\nPRIA pressiesindaja Heli Raametsa sõnul on toetuse kinnitamiseks saadetud kirjad kaheteistkümnele Järvamaa projektile, neist kuuele on saadud vastused. Toetuse saamise on kinnitanud Risti Agro, HTM Grupp, Mart Kruus, Lynx ja Väätsa Agro, enamus projektitaotlusi on põllumajandustehnika ostmiseks, Mart Kruus plaanib toetusrahaga ehitada teraviljakuivati.\nRaamets lisas, et Sapardi programmi kasutamine on eesti põllumeeste seas populaarsemaks muutunud. Kui mullu esitati terve aasta jooksul kokku veidi üle neljasaja taotluse, siis sel aastal on kahe kuuga esitatud juba viissada taotlust.\nPõllumajandustootmise investeeringutoetuseks on tänase seisuga võimalik jagada ligi 211 miljonit krooni ja maapiirkonnas alternatiivse majandustegevuse arendamiseks 122 miljonit krooni toetust.\nOisus tähistatakse käsitööringi kümnendat tegevusaastat\nOisu käsitööjuhendaja Vaike Siemann tähistab koos oma käsitööringi Käbedad ja kooliõpilastega kümnendat tegutsemisaastat.\nJuubeli tähistamiseks avatakse kolmapäeval kell 14 Oisu lasteaias näitus, lisaks saab kahel päeval osaleda näitlikes õppetundides, kus jagatakse näpunäiteid kanga- ja silmuskudumises ning ka näiteks viltimises.\nSiemanni hinnangul on kümne aasta jooksul tema juhendatud Oisu käsitööringides osalenud ligikaudu paarsada inimest, lisaks täiskasvanutele ka lasteaia- ja kooliõpilased. Tänase seisuga on lapsi käsitööringis 15 ja Käbedate kaheksa liikmega liitusid tänavu ka lasteaiatöötajad.\nVaike Sieamann ise on käsitöö oskusi õppinud kümme aastat Pärnu Kodumajanduskoolituse suvekursustel, Tallinna Rahvakunstiklubis ja osalenud pea kõigil Veimevaka käsitöö koolitustel.\nOisu käsitöömeistrite näitus jääb lasteaias avatuks kuni reedeni.\nRassil selgusid Järvamaa meistrid valikorienteerumises\nKabala vallas Rassil selgitati teisipäeva õhtul Järvamaa meistrid valikorienteerumises. Arvestust peeti viies erinevas vanuseklassis ja kokku pretendeeris meistritiitlitele üle paarikümne suunistaja.\nVanuseklasside parimad olid Bärbel Albert, Birgit Albert, Siiri Poopuu, Raiko Kaasiku ja Aimur Raudsepp.\nJärgmine orienteerumise võistlus toimub tuleval teisipäeval Paide Vallimäel kui antakse start esimesele orienteerumise teisipäevakule.\nViis Järvamaa valda astuvad Maaomavalitsuste Liitu\nTüri, Oisu, Kabala, Koigi ja Lehtse on avaldanud liitumissoovi, liikmed on juba praegu Paide, Imavere, Kareda, Roosna- Alliku, Koeru, Ambla, Järva- Jaani ja Väätsa vald. Albu pole veel liitumisavaldust esitada jõudnud.\nMaaomavalitsuste Liit on Linnade Liidu järel vanuselt teine omavalitsusüksuste liit Eestis, asutatud on see aastal 1921. Hetkel koondab see 69 valda, koos viie Järvamaa vallaga soovib täna veel liituda 6 Eesti omavalitsust.\nMaaomavalitsuste liidu juhatusse kuulub kaks järvakat – Kareda volikogu juht Taso Veere ja Imavere vallavanem Jüri Ellram. Nagu ütles Ellram, on Maaomavalitsuste Liit praegu valdade jaoks hea võimalus kaasa lüüa seadusloomes ja ühiselt oma huve kaitsta.\nTänasel Maapäeval Imaveres valitakse ka uued liidu volikogu ja juhatuse liikmed.\nPõllumajandusühistu Estonia peab rikutud kaevuvee eest maksma viis tuhat krooni trahvi ja tasuma vajadusel ka uue kaevu puurimise kulud\nKeskkonnainspektsioon karistas Oisu vallas asuvat põllumajandusühistut Estonia veeseaduse rikkumise eest viie tuhande kroonise rahatrahviga.\nKeskkonnainspektsiooni vaneminspektor Kai Korkmann selgitas Kuma uudistele, et põllumajandusühistule kuuluvast ja Äiamaa külas asuvast siloaugust voolas talvel silomahl ühe majapidamise kaevu ja rikkus pererahva joogivee. Korkmanni sõnul telliti pärast reostuse avastamist ka põhjavee uuring, mis näitas, et reostuse põhjustas loomasöödast väljaimbunud vedelik.\nJoogiveeta jäänud perele veab osaühing vett koju ning on lootust, et kaevus olev põhjavesi muutub ajapikku joogikõlbulikuks. Samas nentis keskkonnainspektor, et juhul kui kaevus puhas vesi ei taastu, tuleb põllumajandusühistul tellida oma raha eest uue kaevu puurimine. Korkmanni teada maksab kaevu puurimise meeter keskmiselt tuhat krooni ja uue reostuse vältimiseks tuleb puurida vähemalt paarikümnemeetri sügavune kaev. Lisaks peab põllumajandusühistu korrastama oma loomasööda hoidlad, et tulevikus vältida silomahlade põhjavette sattumist.\nPaide basseinitriatloni võitis Margus Tamm\nPaide Tervisekeskuses võisteldi nädalavahetusel basseinitriatlonis. Läbida tuli 200 m ujudes, 10 km rattal ja 2 km joostes. Võistlusel osales 27 sportlast, neist 6 naist Tabasalust, Tartust, Koerust, Juurust, Palamuselt, Tamsalust ja Paidest.\nEsimese koha saavutas Margus Tamm Spordiklubist Triatleet, teisele kohale tuli Urmas Utar Tabasalust ja kolmandale Kristjan Kübar Tartust. Neljas oli Andres Kübar Kayaba spordiklubist, viies Tõnu Reinsalu Palamuse spordiklubist ja kuues Indrek Tulp Juuru spordiklubist.\nNaiste arvestuses oli parim Annika Juhanson Tabasalust.\nPaide Tervisekeskuses võisteldi ujumises\nPaide Tervisekeskuses toimusid pühapäeval ujumisvõistlused.\nLäbida tuli 1000 meetri pikkune distants. Arvestust peeti kahes vanuseklassis poistele ja tüdrukutele Paidest, Türilt, Palamuselt, Tabasalust ja Tallinnast.\nKuni 15-ne aastaste tüdrukute arvestuses tuli võitjaks Annika Juhanson, teine oli Tene Tropp ja kolmas Margit Mets.\nKuni 15-ne aastaste poiste arvestuses tulid esikolmikusse Urmo Utar, Asko Pärl ja Tormi Meikop.\nTüdrukutest vanuseklassis 16 aastat ja vanemad olid parimad Maria Albert, Merle Vantsi ja Külliki Luks.\nPoiste arvestuses 16 aastat ja vanemad ujusid end esimestele kohtadele Hanno Ahonen, Vitali Abranin ja Tõnu Reinsalu.\nVäätsa Rahvamajas võib tutvuda valla elanike käsitööga\nAlates tänasest kuni järgmise esmaspäevani on Väätsa Rahvamajas avatud käsitöö näitus.\nVäätsa Rahvamaja juhataja Anne Luksepp rääkis Kuma uudistele, et näitusele on välja pandud Väätsa valla elanike talve jooksul valmistatud käsitööesemed. Sellel aastal on põhirõhk Lõõla ja Piiumetsa naiste telgede peal kootud seinavaipadel ja kaltsuvaipadel. Esindatud on ka Väätsa lasteaias, põhikoolis ja loomehommikute raames valminud nahast ehted, heegeldatud linikud, kudumid ja muud käsitööesemed.\nLuksepp lisas, et näitus on mitmekesine ja kõigile huvilistele tasuta.\nPostitas Riina, kell 13:36\nBowlinguklubi seeriavõistluse Kevad 2003 kaheksanda etapi võitis Mare Paas\nVeskisillal mängiti eile Bowlinguklubi seeriavõistluse Kevad 2003 kaheksas etapp.\nEsimese koha saavutas Mare Paas, teisele kohale tuli Inara Ratnik ja kolmas oli Riivo Salla. Neljanda koha sai Vallo Pleesi, viienda Tauno Timmermaa ja kuuenda Priit Toomjõe.\nVõistluste üldarvestust juhib Riivo Salla 139 punktiga. Enn Ekstein on 127 punktiga teisel kohal ja Inara Ratnik 124 punktiga kolmandal kohal.\nBowlinguklubi seeriavõistluse Kevad 2003 eelviimane etapp toimub tuleval teisipäeval.\nJärvamaa Omavalitsuste Liidu tegevdirektori kohale kandideerib 17 inimest\nLiidu sekretäri Helje Metsa sõnul valmistab suur kandideerijate hulk konkursi korraldajatele meeldiva üllatuse, millest võib järeldada, et liidul on perspektiivi ja tegevjuhi koht nõutud amet. Kaheksa avaldust toodi maavalitsusse nn käsipostiga ning nende kohta ei osanud Mets öelda, kas kandidaadid on Järvamaalt või mujalt Eestist. Eesti Posti vahendusel laekunud avalduste hulgas on kandidaate nii Paidest, Türilt, Albust kui ka Tapalt, Põlvast, Harjumaalt ja Tartust.\nOmavalitsuste liidu juhatus avab kandidaatide ümbrikud kolmapäeva pärastlõunal algaval istungil. Liidu esimees Jaago Kuriks avaldas lootust, et omavalitsuste liidu volikogu valib uue tegevjuhi maikuu lõpus toimuval erakorralisel istungil.\nOmavalitsuste Liidu senine tegevjuht Tiina Oraste asus aprilli lõpus tööle Riigikogu Res Publica fraktsiooni nõunikuna.\nKolme Järvamaa kooli õpilased osalevad rahvusvahelises matemaatika ja loodusõpetuse uuringus\nKolmes Järvamaa koolis algas teisipäeva hommikul kaheksandate klasside rahvusvaheline matemaatika- ja loodusainete alane uuring.\nRahvusvahelises uuringus TIMSS osalevad Kabala Põhikool, Türi Gümnaasium ja Paide Slaavi Gümnaasium. TIMSS on matemaatika ja loodusainete alane uuring, milles osaleb rohkem kui 50 riiki üle kogu maailma. Test koosneb kahest osast, mis sisaldavad ülesandeid nii matemaatikast kui ka loodusainetest ning küsimustikku matemaatika ja loodusainete õppimise kohta.\nMaavalitsuse haridusosakonna peainspektor Janne Vink selgitas Kuma uudistele, et mullu aprillis toimus tuhande õpilasega eeltest, mille hulgast valiti Kanadas asuvas statistikakeskuses välja põhitesti koolid, kokku osaleb testi tegemisel 154 Eesti kooli.\nLisaks õpilastele teevad testi ka matemaatika ja loodusainete õpetajad ning kooli direktorid, kes vastavad õpetamise küsimustele.\nRahvusvahelise uuringu tulemused selguvad juuni lõpus.\nElektroonilise noolemänguturniiri Viru Valge Cup võitis pealinlane Tiit Haidak\nPaide restoranis peeti esmaspäeva õhtul kümneetapilise noolemänguturniiri VIRU VALGE CUP viimane osavõistlus, kus võistlesid omavahel 14 mängijat, neist 3 naist.\nViimase etapivõidu võttis Tiit Haidak, teise koha sai Mati Leis ja kolmas oli Igor Burd. Neljanda koha sai eilsel võistlusel Nikolai Harin, 5.-6. kohta jagasid Andres Ibrus ja Eve Jalakas, kes oli ühtlasi ka parim naisvõistleja.\nKümne etapi kokkuvõttes saavutas üldvõidu Tallinna võistleja TIIT HAIDAK, üldtabeli teise koha saavutas paidelane NIKOLAI HARIN ja kolmanda Mati Leis Sakust. Neljas koht läks Kaido Põldmale, 5. koha sai Kaupo Salumets, kuuenda Meelis Aule ja seitsmendal kohal lõpetas turniiri Igor Burd. Naistearvestuse esikohakarika võitis LY MENOV.\nJärvamaa koolide vanapaberi kogumise võistlust juhib Jäneda Põhikool\nJärvamaa Keskkonnateenistuse, OÜ Resk, Cleanway Sekto AS ja Väätsa Prügila korraldatava vanapaberi kogumise kampaania raames on viis Järvamaa kooli üle andnud enam kui 12 tonni vanapaberit.\nPaarikümnest kampaanias osalevast koolist on vanapaberit tänaseks ära andnud Paide Täiskasvanute Keskkool, Imavere Põhikool, Paide Gümnaasium, Türi Majandusgümnaasium ja Jäneda Põhikool, viimane juhib 3740 kilogrammi vanapaberiga ka koolide edetabelit.\nÜlemaakonnalise koolide vahelise vanapaberi kogumise kampaania „Vanapaber 2003“ eesmärk on vanapaberi kogumise ja taaskäitlusse suunamise abil hoida kokku loodusressursse ning vähendada prügilatesse lõppladestamisele minevaid vanapaberi koguseid. Kogumiskampaania algas 15. aprillil ja kestab kuni 15. maini.\nRahvaliidu Järvamaa organisatsiooni juhib Ants Käärma\nRahvaliidu Järvamaa organisatsioon valis laupäeval toimunud maakonnakonverentsil uue juhi, aseesimehed ja juhatuse. Maakonna organisatsiooni juhi kohale valiti Ants Käärma ning aseesimeesteks Theo Aasa ja Valdis Rikkinen.\nNagu rääkis Ants Käärma Kuma raadiole on Rahvaliidu Järvamaa organisatsioonil soov ja eesmärk laiendada oma tegevust omavalitsustes. Käärma sõnul pole Rahvaliidu esindust hetkel kuues Järvamaa omavalitsuses. Lisaks haarde laiendamisele soovivad rahvaliitlased alustada oma ideede põhjalikumat selgitamist. Käärma hinnangul näitasid viimased valimised, et erakonna pakutud ideed ei leidnud nii palju toetust kui loodeti. Oma eesmärkide ja mõtete selgitamiseks plaanitakse korraldada rohkem kohtumisi ja arutelusid, milledes võimalusel osalevad ka Rahvaliidu ministrid. Näiteks võetakse arutelule korrakaitse, põllumajandus ja keskkonnavaldkond.\nRahvaliidu Järvamaa organisatsioonis on 531 liiget, maakonnaorganisatsiooni senine juht Raili Lepik töötab alates aprillikuust keskkonnaminister Villu Reiljani sekretärasjaajajana.\nMaakonnakeskuses räägitakse laste kaitsest ja õigustest meedias\nLastekaitse Liit ja UNICEF Eesti Rahvuskomitee korraldavad Järva Maavalitsuses esmaspäeval teabepäeva teemal "Meedia ja lapse õigused". Seminaril räägivad oma valdkonna spetsialistid laste tegemiste kajastamisest meedias, samuti kooliprobleemidest ja lastele tähelepanu pööramisest.\nTeabepäeva korraldaja Anniki Tikerpuu sõnul on Eesti meedias viimastel aastatel sagenenud lastega seotud negatiivse kontekstiga juhtumite kajastamine, milles võib näha rikkumisi nii meediaeetika seisukohast kui ka vastuolu laste õiguste ja huvidega. Lastekaitsjate hinnangul kajastatakse meedias vaid sündmuse fakti kuid jäetakse samas kõrvale analüüsiv pool ehk miks üks või teine asi juhtus.\nTikerpuu selgitusel võivad tagajärjed lapse meedias isikustamisel olla lastele ja nende peredele äraarvamatud, seades ohtu laste turvalise arengu. Näiteks noorena kuriteoga hakkama saanud lapsest võib tulevikus kasvada korralik inimene, kuid kuriteo kajastamine meedias koos nime avalikustamisega võib lapsele jätta märgi kogu eluks.\nAravetel avati Eesti kardispordi hooaeg, kus teiste hulgas oli võistlustules ka kuus järvakat\nAravete kardirajal sõideti laupäeval Eesti kardispordihooaja avavõistlus "Aravete Kevadkarikas".\nPärast pikast talvest tingitud võistluspausi asuti võistlustulle kuues võistlusklassis. Micro, Raketi, Yamaha ja Rotax Maxi kõrval tulid võistlusrajale ka 2 uut võistlusklassi - Cadett ja Rotax Junior. Eesti paremikule lisasid konkurentsi Soome ja Läti kardisõitjad. Järvamaalt asus võistlustulle kuus sõitjat neist kaks said ka auhinnapoodiumile.\nRaketis sõitis ennast kolmandaks üheksandalt kohalt startinud ja parima ringiaja sõitnud järvakas Kert Vellama. Kaksikvõidu võtsid lõunanaabrid - võidu võttis Dainis Safonovs Kristjans Audze ees. Yamahas näitas suurepärast kiirust Martin Täht, kes edestas konkurente pea sekundiga ringi kohta. Järgnesid kohalik võistleja Kristjan Urm ja Taavi Tammeveski.\nEesti kardisõidu meistrivõistluste avaetapp "Autori Cup" toimub 16-17. mail Hiiumaal Käina kardirajal.\nTüri kardisõitja Madis Laiv naases Rootsi meistrivõistlustelt seitsmenda ja viienda kohaga\nTürilane Madis Laiv lõpetas nädalavahetusel Rootsi meistrivõistlustel avaetapi seitsmendana ja teise etappi viiendana. Laiviga samas klassis ehk klassis ICA võistles poolsada kardisõitjat.\nMadise isa Aivar Laiv selgitas Kuma raadiole, et avaetapil segas sõitu terve võistluspäeva kestnud tugev vihmasadu. Teisel etapil sattus Madis oma kardiga kokkupõrkesse, kus vigastas oma kätt ja jäi 16-ks, kuid suutis ennast võistlusrivi keskelt siiski viiendaks sõita.\nVäätsa vallavanemana töötab sellest kuust Jarno Laur. Volikogu kinnitas ta ametisse eelmisel nädalal, eile lõppes ametiasjade ülevõtmine. Noormõõdukate president Jarno Laur on pärit Tartust ja praegu 27- aastane. Ta on olnud Mõõdukate välissekretär, valimiskampaania koordinaator ja rahvastikuminister Katris Saksa nõunik. Täna kell 9.15 selgitab Laur hommikuintervjuus ka Kuma raadio kuulajatele millised on esimesed proovikivid Väätsal.\nTallinna Ringkonnakohus avaldab täna otsuse kas rahuldada Järvamaa Päästeteenistuse apellatsioonikaebus Järva Maakohtu otsusele ennistada Jüri Hiiemäe Paide Päästekomando pealiku ametisse. Päästeteenistus algatas kohtuvaidluse maakohtu otsuse üle, mis tunnistas Hiiemäe vallandamise ebaseaduslikuks ja ennistas mehe Paide Keskkomando pealiku kohale. Päästeteenistus lõpetas Hiiemäega töölepingu 2001. aastal pärast Mäos toimunud majapõlengut, süüdistades meest töödistsipliini rikkumises.\nPaide Linnavalitsuses on täna arutelu Eesti linnade ja alevite suvemängude korraldamise küsimustes. Läinud aastal toimunud suvemängudelt tõi Paide võidulipu, mille andis Käsmus Paidele üle Rakvere. Ametnikud võistlesid eelmisel aastal sportlike alade kõrval näiteks ka riigihanke pakkumisdokumendi koostamises.\nAravete kardirajal avatakse täna kardihooaeg. Võistluse raames on täna “Aravete kevadekarika” vabad treeningsõidud. Homme asuvad võistlutulle MICRO, CADETT, RAKET, YAMAHA, ROTAX JUNIOR ja ROTAX MAX klasside sõitjad. Võistlus on lülitatud Eesti Kardiliidu võistluskalendrisse, selle korraldab Eesti Kardiliit koostöös Ambla vallavalitsusega. Võistlema lubatakse kõik kardisportlased, kes omavad nõuetekohast võistlejalitsentsi.\nKesk-Eesti Noortekeskus korraldab täna ja homme koostöös Aravete Keskkooliga Aravetel tantsu- ja näitelaagri. Noortele huvilistele tutvustab aeroobika erinevaid stiile ja tervislikku toitumist Paide treener Taimi Ainjärv. Breaktantsu Denis Iljin Tallinnast, esinemis- ja väljendusoskust Viiu Paljak Aravetelt ja linetantsu Elerin Vende Väätsalt.\nTüri Majandusgümnaasiumis on järgmise nädala lõpuni külas delegatsioon Austrias asuvast Freistadti Põllumajanduskoolist. Külla on tulnud 17 õpilast ja 3 õpetajat. Külalised tutvuvad kooli ja õpilastega, Türi linna ja Järvamaaga, külastavad Tallinna ja Saaremaad. Täna kohtuvad Austria noored Türi linnapea Kaia Iva ja Linnavalitsuse humanitaarjuhi Ervin Jürisooga.\nEile päeval sai päästeteenistus ohtralt teateid puude teedelelangemisest. Päästetöötajad kutsuti puid teelt kõrvale tõstma Koerus Kapu ristis lähedal ja teiseski kohas Piibe maanteel. Kutseid said ka Aravete päästetöötajad, Türi pool oli mitu puud teel Kõltsi bussipeatuse juures. Türi päästetöötajad kutsuti puid tõstma ka Villevere kanti. Maakonnas on praegu ka arvukalt elektrikatkestusi, seda nii kõrge- kui madalpingeliinidel.\nPolitsei pidas möödunud ööpäeval liikluses kinni 4 purjus juhti, 1 neist loata. Veel oli liikluses 2 loata juhti, 5 autol oli käimata ülevaatusel, 1 puhul oli liiklejal kinnitamata turvavöö, 2 masinal puudus kindlustus, 2 juhti ületasid piirkiirust, 1 puhul pidid politseinikud pärast jälitusoperatsiooni koostama ka protokolli politseinike märguande peale mitte peatunud juhile. Kaks veokijuhti rikkusid töö- ja puhkeaja seadust, kainenema toimetati 1 inimene.\nVolbriöö – 2 purjus juhti, neist 1 juhiloata, veel üks joobes juht, kel juhiluba siiski olemas, 1 kindlustuseta, 12 kiiruseületajat, 2 teljekoormus, protokoll koostati ka ühele sõidumeeriku rikkujale.\nPolitsei teatab, et Albu vallas Sugalepa külas on talumaja kõrvalhoonest varastatud tühi vaat ja bensiinikanister. Kahju 2000 krooni.